qundao/data-zh-poetry huggingface dataset:
登赭山
作者：朱纯
朝代：明

涌出沧溟外，孤高色更佳。气通丹穴雾，光映赤城霞。碧嶂横遥汉，红泉落断厓。沙墩尽鹾户，茅屋半渔家。坠石藤还络，尖峰树不遮。林昏腾蜃气，浪捲露鲸牙。烽起狼烟直，帆翻海舶斜。平沙层作籀，咸土润生花。晚渡喧商旅，严城沸鼓笳。独行惟雁鹜，四顾尽蒹葭。蓬岛知何处，乡园望转赊。离心正欲绝，霜角起呕哑。
登龛山
作者：朱纯
朝代：明

长江限吴越，形势一何雄。夷岛苍茫外，乾坤浩荡中。江连埋日雾，汀暗走沙风。忽起乘桴叹，沧洲不可穷。
船灯
作者：朱纯
朝代：明

淮舟空说贯长虹，惊见沈浮陆地中。画楫无声摇月浪，锦帆斜影挂炎风。荧煌宜照枫桥泊，灰烬难收赤壁功。一路金莲相映吐，美人争唱满江红。
花香
作者：朱纯
朝代：明

映日浮朱户，随风逗碧闺。蝶薰终日醉，莺倦一春迷。淡爱炉烟续，浓怜舞袖携。不堪微雨过，涴却燕巢泥。
观灯
作者：朱纯
朝代：明

春色满侯家，金莲夜吐花。香膏融绛液，细烬落金沙。闪闪明珠箔，荧荧映碧纱。烟凝微作晕，燄煖欲成霞。绾结流苏重，缤纷宝带斜。人看隘珠翠，月出让光华。遍列雕阑护，高张绣幄遮。休言非敕送，吟对亦堪誇。
读余忠宣公传
作者：朱纯
朝代：明

羽书无路达深宫，力障孤城势转穷。卞壸一门甘死难，张巡千载凛英风。空期戎马收江左，又见真龙起泗中。试看尽忠池上水，当年剑血尚流红。
赋得凤皇台送高居丰之京
作者：朱纯
朝代：明

高台寂寞凤悠悠，有客重来此地游。汉水直从天阙绕，钟山欲赴大江流。英雄漫洒新亭泪，云树犹含故垒愁。壮志正宜鸣盛世，圣人文教似西周。
赋段七娘次娱清先生韵
作者：朱纯
朝代：明

步窄倚娇容，霞裾拂地红。艳歌惊越女，曼舞压巴童。衢柳笼朱阁，湘桃灿绮栊。调人抛锦字，揖客驻花骢。翠亸鸦鬟重，黄涂蝶粉浓。箫声清引凤，筝柱密排鸿。篝煖沈檀火，衣翻茉莉风。金丝绡佩带，碧玉镂脂筒。臂冷新龙钏，肌香薄护幪。诗留红叶上，曲度綵云中。长儗文鸳并，宁愁绣幄空。含娇迎李白，誓死逐韩冯。思结丁香蕊，情缄豆蔻丛。醉传金错落，笑撷碧芎藭。宴罢楼扃翠，妆残镜掩铜。帐罗垂掩冉，漏板送丁东。霭霭花凝雾，离离月挂桐。扇閒抛画蝶，簪滑褪青虫。重覆霞衾煖，疑熏雪体融。巫山妖梦断，云雨湿衣緵。
赤壁图
作者：朱纯
朝代：明

三国英雄骨已枯，谁将遗迹绘新图。波回断岸江声远，露白遥空鹤影孤。东望有山遮故垒，南飞无树托栖乌。清风明月依然在，却属扁舟载酒徒。
赤壁图
作者：朱纯
朝代：明

赤壁当年苦战争，曹公横槊赋诗成。横江巨舰俄灰烬，留得孤篷载月明。
赵松雪画马
作者：朱纯
朝代：明

白发王孙旧宋人，汴宫回首已成尘。伤心畏见北来骑，何事临池为写真。
钱塘怀古
作者：朱纯
朝代：明

中原草木尽疑兵，回首干戈满汴京。凤驾远巡愁雪拥，龙楼高倚看潮生。九重已遂偷安计，孤将徒存誓死盟。试问六陵何处是，隔江封树起秋声。
雪巢
作者：朱纯
朝代：明

岁寒聊遂一枝栖，回首尘寰久息机。鸣凤谩誇阿阁稳，惊乌空绕月林飞。梅花香暖春先透，松籁声沈鹤未归。几夜展书当户读，六花光映薜萝衣。
题枯木竹石
作者：朱纯
朝代：明

槎枒老树根盘错，翠筠静倚荆山璞。奇材异宝世岂无，却抱贞姿隐岩壑。卞和不可作，伶伦难再逢。吁嗟世俗久聋瞆，高枝瑞凤徒邕邕。
题画
作者：朱纯
朝代：明

閒随白云游，静对白云语。只恐出山来，白云竟无主。
鹦鹉美人图
作者：朱纯
朝代：明

禽荒古云戒，而况在闺人。深宫复何事，闭门阅芳晨。吾皇周南化，内政日以新。行将执筐筥，撷彼南涧蘋。
麟湖夜泛
作者：朱纯
朝代：明
体裁：五言律诗

寥落暮天迥，苍茫湖水平。秋云开雁道，凉雨洗蝉声。坐石忘收钓，临流爱濯缨。自缘耽野趣，不是为逃名。
黄泽谣
作者：朱纯
朝代：明

皇人何之昆崙西，皇人何乐黄之泽。奔之以怡黄騟蹻，肆志八弦周辙迹。祈招祈招，止皇于怠敖。
东溪港
作者：朱纯元
朝代：明
体裁：七言律诗

十二街头迹已赊，草堂低占白鸥沙。武陵此去无多路，瀼水西来第几家。野岸绿芜飞燕子，汀洲红雨落桃花。沧浪不洗尘埃耳，只许渔郎泊钓槎。
春日招同人游弥陀寺
作者：朱绍昌
朝代：明
体裁：七言律诗

渐老逢春兴不穷，朋从于我自西东。依尊弱浪无心白，绕树蛮花任意红。松鬣已移碑影上，芰荷犹落水声中。临流缓酌休教醉，还步沙头看竹丛。
晚秋登望仙阁
作者：朱绍昌
朝代：明
体裁：七言律诗

严城偶出半扉开，一路寒烟醉草莱。野鸟寻花啼废宅，长松带雨过荒台。凭高易感兴衰事，触景同伤咏眺才。归思欲呼樽酒豁，北邙晚吹起红埃。
晚秋陈白岳邀集望仙坡
作者：朱绍昌
朝代：明
体裁：古风

雁影逼天高，郊原旷以肃。佳节何时去，追赏聊云续。高人眷秋爽，老至兴弥笃。缓步挹蛩音，悲欢随所触。洵美虽吾土，十年几眺瞩。山川喜故人，不在周旋熟。峦光面面来，塔影萧萧矗。野烧缈寒烟，荒村绕孱竹。遥见沙鸥起，素练飞一曲。回首故城阴，沧桑警心目。北邙多旧识，采藻奠奇骨。干戈未云已，浮生苦彳亍。昆崙万叠青，铜柱千秋兀。凭吊尝睥睨，壮心今渐服。樽酒对秋山，天风快草木。百年曾几日，长兹一醉足。
游罗秀山·其一
作者：朱绍昌
朝代：明
体裁：七言律诗

芙蓉秀叠半龛悬，灵迹犹传葛稚川。偶见鹿眠疑药圃，因闻龙化探瑶泉。碑横宿莽凝烟碧，径积新枫带露鲜。卜筑欲寻山下宅，鼎边妄意夙生缘。
游罗秀山·其二
作者：朱绍昌
朝代：明
体裁：七言律诗

仙子何年跨彩鸾，千春想像万峰盘。粉昙香散琼台杳，丹灶烟销玉瀣寒。信步樵柯忘日晚，放怀樽酒饯秋残。风尘是处如蛮触，自倚红霞一笑看。
秋日偕张元靖游横之南山
作者：朱绍昌
朝代：明
体裁：五言律诗

幽期难复尽，把臂入孤岑。山影自高下，溪流相浅深。远村能倦客，障日不归林。瞥见招提角，将迎有梵音。
舟过青秀山访归元上人
作者：朱绍昌
朝代：明
体裁：五言律诗

蹑石驱云背，云行山忽高。远帆悬塔影，松吹落江涛。斋罢僧厨寂，庭空过客劳。移时惊别眼，春满旧溪桃。
青山苦雨
作者：朱绍昌
朝代：明
体裁：五言律诗

山寺连朝雨，深江六月涛。云依松径午，梦冷石床高。瀹茗疏泉脉，呼鱼进野舠。一龛人外想，光影定中牢。
登祝融
作者：朱维京
朝代：明
体裁：七言律诗

九点齐州一瞬看，夕阳天外独凭栏。凌霄紫气三湘近，永夜涛声万壑寒。亘古明禋还祀典，异时封禅走祠官。邺侯万卷藏何处，深洞云封号懒残。
祝融峰
作者：朱维京
朝代：明
体裁：七言律诗

独立苍茫有所思，江涵秋影雁来时。直从七泽窥三峡，俯瞰千峰入九嶷。桧柏自深岳帝庙，风云常护禹王碑。石桥一线通天路，咫尺仙踪不可随。
马蹄寺
作者：朱维均
朝代：明

古刹层层出上方，云梯石磴步回长。金身宝相莲开座，玉梵清音月近床。茶沸烟腾禅出定，花飞泉落水流香。逢僧共说无生话，回首尘劳意自忙。
漷县景命殿诗
作者：朱翊钧
朝代：明
体裁：四言诗

翼翼京邑，漷水潆之。璇原远浚，载奠坤维。尊灵长乐，欢洽重闱。绵绵景命，百禄咸宜。眷兹汤沐，启瑞集禧。周原膴膴，宝殿攸基。重门邃阁，崇敞逶迤。仁祠左拱，灵宇右丽。甍连栋接，鸟革翚飞。虹祥式阐，慈念载怡。爰及薄海，耀景咸熙。圣母之德，绥此蒸黎。百千万祀，永永无隳。
画眉山龙王庙碑诗
作者：朱翊钧
朝代：明
体裁：四言诗

于赫龙王，不显其光。上下帝旁，嘘翕无方。为雷为霆，为云为雨。有开必先，靡求不与。我求伊何，黍稷稻梁。尔与伊何，千仓万箱。眉山之下，龙王之宇。迄用康年，谷我士女。
代送郑公子还乡
作者：朱翰
朝代：明
体裁：七言律诗

与君游学共淹留，何事年来忆故丘。把酒暂为吴苑别，看花还拟曲江游。孤城日晚吹谯角，远戍烟开见驿楼。自古有才须有用，莫因分手动离愁。
冬日閒坐因怀故东秋岩翁
作者：朱翰
朝代：明
体裁：七言律诗

曲巷深沉户半开，夕阳黄叶满苍苔。空怀地主时招饮，赖有邻僧日往来。金勒未归游子骑，香醪且尽故人杯。鲈鱼只隔江东路，不待秋风也自回。
句章陈昶见访
作者：朱翰
朝代：明
体裁：七言律诗

山中露坐学鸣琴，故旧重来百感深。千里寄书犹在念，二毛侵鬓各惊心。窗临水月涵虚影，花绕池台散夕阴。自古穷通有迟速，莫因相见叹浮沉。
和周草庭留别姚廷远韵
作者：朱翰
朝代：明
体裁：七言律诗

溪头斜日映流云，见说相逢不忍分。宾从岂堪催客去，棹歌犹自隔烟闻。愁中夜雨悬吟榻，梦里春风对舞裙。那得此身閒半日，酒船何处亦寻君。
和答蒋文藻
作者：朱翰
朝代：明
体裁：七言律诗

夕阳楼阁倚层空，日日怀君向此中。醉去不知身在客，别来殊觉鬓成翁。烟芜际水浮新绿，风药翻阶坠晚红。有约明朝溪上路，买舟时与一尊同。
和靖观梅图
作者：朱翰
朝代：明
体裁：古风

黄云贴天天不高，万里一色迷江郊。朔风向晚吹不散，纷纷变作瑶花飘。瑶花飘飘寒气重，万木槎牙尽僵冻。梅花何事得春先，独放寒香暗浮动。孤山老翁何洒然，对此梅花经廿年。等閒不肯入城去，诗名往往人间传。人间传名名已好，化去喜无封禅草。当时朝士葬西湖，至今羞见孤山老。
夜雨客中写寄徐以舟
作者：朱翰
朝代：明
体裁：七言律诗

酒醒宾馆夜将阑，欲赋悲歌思渺漫。上国有怀身未达，故人何事见犹难。东风断雁乡书远，细雨孤灯客梦寒。自笑当年心尚在，重寻宝剑倚床看。
客窗秋夜思亲有作
作者：朱翰
朝代：明
体裁：古风

绛河流影入虚堂，天宇空明夜色凉。几处清砧鸣落月，摩挲旧历秋将尽，展转寒衾漏更长。此际双亲魂梦醒，想应怜我在殊方。
寄伍公矩太守
作者：朱翰
朝代：明
体裁：七言律诗

故乡烟月旧同游，别后空惊两鬓秋。书出楚江悲断雁，梦临湘水忆盟鸥。马卿卧病仍耽酒，王粲思归谩倚楼。谁似岁寒情不改，还题尺牍慰穷愁。
寄友
作者：朱翰
朝代：明
体裁：七言律诗

曾寻烟月到吟坛，把酒高歌欲自宽。白首共怜知已少，黄金谁为结交难。残灯燄逐更筹尽，落叶声兼夜雨寒。今日沧洲成独卧，若为南望思漫漫。
寄姑苏庄适庵圭
作者：朱翰
朝代：明
体裁：古风

优游泉石与襟期，惆怅年来久别离。江馆夜寒诗梦远，交游得意多先达。霄汉无媒独后时，何日逢君对尊酒，细论怀抱慰相思。
寄姚会川
作者：朱翰
朝代：明
体裁：七言律诗

曾共高斋听露蛩，别来惆怅不相逢。春风杨柳添新恨，秋水芙蕖忆旧容。富贵未期甘守道，萍蓬无定惜浮踪。何时得遂思君念，剪烛西窗话夕钟。
庚子除夕
作者：朱翰
朝代：明
体裁：七言律诗

爆竹声残尚未眠，儿童喧笑一灯前。驱傩又见颁新帖，守岁何妨坐旧毡。每见此生逢此夕，岂知明日是明年。殷勤一盏屠苏酒，欲奉慈闱不敢先。
拟宿淮浦寄司空曙
作者：朱翰
朝代：明
体裁：七言律诗

孤舟迢递独南行，向晚那堪驻客程。远火隔江人未宿，惊禽啼树月初明。天边云绕金山寺，浦口潮通铁瓮城。惆怅萍踪几时定，与君相对话离情。
拟长安即事
作者：朱翰
朝代：明
体裁：七言律诗

莺啼燕语满长安，况是东风积雨乾。几处楼台成落寞，九重宫阙倚高寒。花飞汉苑春将尽，人去秦关路正难。愧我虚名何所用，十年身世此盘桓。
早秋寓怀寄故园诸君子
作者：朱翰
朝代：明
体裁：七言律诗

晚风黄叶坠梧桐，节序催人鬓易蓬。故国逢秋嗟我远，异乡看月与谁同。凉生罗幕初归燕，露下瑶天欲度鸿。却羡季鹰莼兴遂，片帆先已到江东。
有怀古迹
作者：朱翰
朝代：明
体裁：七言律诗

萧萧落日起悲风，陈迹荒凉四海中。五柳门前松径没，百花潭上草堂空。酒船何处寻杨子，丹井无人访葛洪。今古茫茫愁不尽，欲将长剑倚崆峒。
桃源图
作者：朱翰
朝代：明
体裁：五言绝句

流水溪头路，迢迢是去津。毋将洞中事，说与世间人。
次以宽春日久雨韵
作者：朱翰
朝代：明
体裁：七言律诗

春来风雨叹淹留，转觉寒侵季子裘。茅屋几家疑断火，野塘无处好移舟。云低远树迷荒戍，草没平沙漫夕流。明日晴光还似旧，且乘羸马觅交游。
次友人韵
作者：朱翰
朝代：明
体裁：七言律诗

夕阳流影照高台，此日登临眼界开。估客半从吴下去，风帆多向越中来。青山历历浑如旧，荒冢累累谩作堆。回首欲寻东海去，弱流三万隔蓬莱。
次吴菊西韵寄邑掾
作者：朱翰
朝代：明
体裁：七言律诗

关山渺渺路悠悠，回首青云忆旧游。明月几回江上夜，清砧无柰客边秋。百年流水心期在，半壁残灯梦寐愁。若遇萧何能荐士，未应终耄汉溪头。
次汤公著韵
作者：朱翰
朝代：明
体裁：七言律诗

风尘荏苒岁华深，抚剑蹉跎报国心。白屋坐来芳草歇，青山归去断猿吟。功名此日羞看镜，故旧何时喜盍簪。一曲清歌渺天地，水流东去日西沉。
次沈希豫竹林倡和韵
作者：朱翰
朝代：明
体裁：七言律诗

清时无事乐雍熙，物外幽寻也自宜。山寺有僧留共饮，石枰无藓坐弹棋。日斜茶坞莺啼缓，月上松林客散迟。记取琅玕题字处，明朝来此重论诗。
游白莲留题清公方丈
作者：朱翰
朝代：明
体裁：七言律诗

上方台殿好游行，岁晚来寻物外盟。僧喜笑谈忙具茗，客惭贫贱懒通名。疏林小径稀人迹，落日长廊有磬声。愧向迷涂空白首，欲从支遁寄馀生。
登郡城楼有感
作者：朱翰
朝代：明
体裁：七言律诗

孤城高处接清虚，落日登临思有馀。陆贽忠魂宜庙食，买臣遗址变僧居。楼台绮丽全胜古，风俗浮华不似初。惟有鸳鸯湖上月，清光依旧照芙蕖。
登黄鹤楼
作者：朱翰
朝代：明
体裁：七言律诗

城头山色晚崔嵬，往事惊心首重回。仙子已乘黄鹤去，古楼空对白云开。汉江秋水连天碧，楚客征帆逐鸟来。莫向沧洲赋鹦鹉，祢衡自是古今才。
赋得淮阴怀古送朱元鲁
作者：朱翰
朝代：明
体裁：七言律诗

淮阴城郭枕江滨，风景萧条易惨神。漂母溪前犹有路，假王祠下已无人。空闻笛奏邻家月，谁复歌残野水春。君去若为重吊古，且须沽酒荐青蘋。
述怀寄呈以宽诸昆玉
作者：朱翰
朝代：明
体裁：七言律诗

献赋论兵志未移，蹉跎已过少年时。九霄失路凭谁引，一剑防身许自知。宿酒谩因愁里醒，故人多在梦中思。樗材此去应无用，欲向商岩学采芝。
送世安还隆里
作者：朱翰
朝代：明
体裁：七言律诗

乡山迢递扫松馀，复向天涯访旧居。万里不辞归路远，百年那忍故情疏。秋临楚泽鸿飞早，霜满隆阳客到初。嗟我一杯离别后，平安惟有寄来书。
送人归陜西
作者：朱翰
朝代：明
体裁：七言律诗

从容文彩压骚坛，江海逢君始识韩。白社清风幽赏集，青山明月异乡看。乾坤故态双蓬鬓，鱼鸟閒情一钓竿。归去长安寻旧隐，任教先达笑弹冠。
送人往浙省谒兄参政
作者：朱翰
朝代：明
体裁：七言律诗

公子西行度浙河，萧萧琴剑欲如何。津亭落日劳相送，薇省春风喜独过。鸟外青山开罨画，雨馀新水涨江波。长才正好为时用，未许还家掩薜萝。
送人还京口
作者：朱翰
朝代：明
体裁：七言律诗

西风海国暮寒生，千里思归倦客行。旧路独寻京口驿，中流遥见石头城。江涵雁影秋天远，树带霞光夕照明。别后此心还念我，莫教烟水冷鸥盟。
送包山马世用游楚
作者：朱翰
朝代：明
体裁：七言律诗

鲤鱼风急布帆轻，酒尽离亭思不胜。明月几时经汉口，好山何处是巴陵。拟劳乡信凭秋雁，谁与篷窗坐夜灯。会悟未期沧海远，曲阑从此为君凭。
送吴叔礼上舍还双溪
作者：朱翰
朝代：明
体裁：七言律诗

越罗衫袂泪痕斑，愁向天涯送独还。芳草有情随处绿，白鸥无事傍人閒。东风一棹缘溪转，落日孤城背水关。见说飞腾霄汉近，不应归去卧青山。
送张廷哲还金台
作者：朱翰
朝代：明
体裁：七言律诗

过雨溪头踏软沙，送君千里上京华。江南明月离宾馆，蓟北红云近帝家。花落野塘春水漫，人投村店夕阳斜。谁知此去相思意，两地青山入望赊。
送张廷范还乡
作者：朱翰
朝代：明
体裁：七言律诗

殷勤斗酒别离间，一曲劳歌惨壮颜。秋水白鸥经野渡，夕阳红叶望乡山。五云宫阙双龙绕，千里风烟一骑还。此后定期缨冕贵，未知何处得追攀。
送张廷范还应秋试
作者：朱翰
朝代：明
体裁：七言律诗

红亭酒尽客初行，万里青云一剑横。折桂尚期秋共籍，望乡无惜早趋程。舟经笠泽吴讴起，路入秦淮汉月明。后夜相思重回首，不知何处听钟声。
送徐德辉还包山
作者：朱翰
朝代：明
体裁：七言律诗

天涯故旧惜多违，幸得逢君又忆归。岐路不堪分别袂，云山何处访荆扉。江头积雨催花尽，烟际孤帆逐鸟飞。明日空斋对尊酒，使人情思欲何依。
送朱元鲁还新安
作者：朱翰
朝代：明
体裁：七言律诗

天涯相见惜离群，重向津亭话夕曛。此别一尊须尽醉，明朝千里又思君。帆随断雁投荒浦，家在寒塘掩暮云。归去若逢知已问，为言垂老尚无闻。
送杨少府贬柳州
作者：朱翰
朝代：明
体裁：七言律诗

洞庭秋色对衡山，一路猿声夕照间。湘浦舟行何日到，罗池人去几年还。烟村土屋连孤垒，岭树松牌界百蛮。自古中朝通使节，莫因流落叹衰颜。
送百户乃子北上
作者：朱翰
朝代：明
体裁：七言律诗

将门才子最风流，报国心劳赋远游。翠袖隔花歌舞散，青山回首别离愁。花深野戍晨吹角，月冷江桥夜泊舟。此去玉门关外路，等閒谈笑觅封侯。
送石窗还山中
作者：朱翰
朝代：明
体裁：七言律诗

一灯风雨夜窗深，把酒长歌泪满襟。杨子自怜成白首，钟期谁为铸黄金。百年贫富知交态，万里扶摇负壮心。从此已无尘土念，欲随君去卧云林。
送裴瓘还应乡试
作者：朱翰
朝代：明
体裁：七言律诗

沙头酒尽惜分携，千里乡关醉不迷。落日解鞍投古驿，晓霜欹枕听鸣鸡。青山路远人应到，碧树烟深鸟谩啼。去去莫辞频涉险，九霄平步有丹梯。
送郭仲经还赵郭
作者：朱翰
朝代：明
体裁：七言律诗

同醉高堂已十秋，偶来相见得相留。对床风雨情如旧，回首云山思益愁。衰柳断桥逢小店，片帆斜日到沧洲。若为离合皆如此，百岁逢君几度游。
送陆寅博
作者：朱翰
朝代：明
体裁：七言律诗

袅袅凉风吹雨晴，酒阑歌罢送君行。乡音渐到秦淮别，月色偏于楚水明。数点青山迎去棹，谁家茆屋傍孤城。相逢莫谓轻游览，司马从来少宦情。
送陈味琴
作者：朱翰
朝代：明
体裁：七言律诗

江城月晓度疏钟，有客将归恨转浓。千里烟波成远别，几时尊酒重相逢。水边花落閒啼鸟，天末云开见乱峰。安得此身无所系，远随君去觅行踪。
题画
作者：朱翰
朝代：明
体裁：古风

南游匡庐山，不知几万丈。盘回直至香炉峰，五老高高俨相向。初疑三山屹立东海中，又疑青天削出金芙蓉。世人踪迹不到处，物色匪与人间同。天梯石磴无穷极，一片寒凝古苔色。千岁桃花别样红，四时瑶草非常碧。就中有径深复深，白云洞口猿哀吟。一声长啸白日晚，神仙渺漠无由寻。须臾下来心目爽，便欲移家拟重上。东风回首尘茫茫，明月满天劳梦想。
江楼秋望
作者：朱肇煇
朝代：明
体裁：五言律诗

百尺危楼上，凭高极杳冥。水云连楚白，岛屿入淮青。潮起鱼龙窟，风生蒲蓼汀。倚阑凝伫久，目断是沧溟。
秋日江行
作者：朱肇煇
朝代：明
体裁：七言绝句

策马行行出郭遥，平沙水落未生潮。枫林两岸经霜老，红叶无风落小桥。
次李黄崖寄怀韵
作者：朱胤栘
朝代：明
体裁：七言律诗

西望关门道路长，十年萍梗叹行藏。梦中樽酒人如昨，天外鸿声秋又凉。老去客身频出塞，晓来衙吏罢升堂。商州更在千山里，政简看书懒下床。
秋雁
作者：朱胤栘
朝代：明
体裁：七言绝句

北来征雁下寒塘，水食沙眠足稻粱。不寄行人一封信，却因何事到衡阳。
送汪内史南归
作者：朱胤栘
朝代：明
体裁：七言绝句

沧江烟渚暮烟收，南望千山树色秋。明日别君漳水畔，相思还上驿西楼。
送赵一卿佥宪之蜀
作者：朱胤栘
朝代：明
体裁：七言律诗

才得相逢便欲行，维舟论别限严程。云山远隔黄牛峡，风雨深迷白帝城。断石荒台唐故垒，悬崖残壁汉遗营。知君素有忠良节，过此宁无感慨情。
闻陵川有警
作者：朱胤栘
朝代：明
体裁：五言律诗

猖獗山中寇，农桑殊可悲。黄巾还自败，白马竟何之。乌合枯林夕，鱼游沸鼎时。材官几筹策，况有射雕儿。
峡山寺
作者：朱良机
朝代：明

野寺春回积雪消，半晴天气漫停桡。映阶碧草香犹湿，照眼榴花暖自娇。客计祇凭孤剑在，帝京北望此心遥。美人有约沧洲外，拟抱阳春和玉箫。
为志学聘君题惠麓秋晴图（甲寅立冬日）
作者：朱芾
朝代：明

第二泉头坐晚晴，满林松籁杂溪声。涤烦老去卢鸿一，谢俗归来卫叔卿。未必《茶经》随火化，拟寻茅屋待春耕。卧游画里违清赏，裹茗它年石上烹。
寄张子政
作者：朱芾
朝代：明

野政老人隐者流，清溪绕屋似愚沟。自编蒲叶作素简，时泻松花洗玉舟。仲连未遽蹈东海，孺子还复栖南州。别来清事想不废，诗成应画李营丘。
自题芦洲聚雁图（有序）
作者：朱芾
朝代：明

夜窗听雨话巴山，又入潇湘水竹间。满渚冥鸿谁得似，碧天飞去又飞还。
赋得秦淮送宋仲珩
作者：朱芾
朝代：明

春涨晓沄沄，空明澹孤屿。中流送行舟，绿波渺南浦。鸥从青镜下，人立沧溟语。素縠漾凉飙，圆纹散疏雨。桃叶怀旧题，后庭歌吊古。因之寄离情，前洲采芳杜。
门联
作者：朱芾
朝代：明
体裁：联

富贵多忧，愿多忧天胡不与；贫穷自在，这自在我实难当。
与客饮感旧
作者：朱芾煌
朝代：明
体裁：七言绝句

檀板牙牌事事新，小车花下自相亲。劝君莫惜花前醉，旧醉花前今几人。
北行江上阻风
作者：朱芾煌
朝代：明
体裁：七言绝句

荻港黄云压水流，风翻白浪打船头。长年莫道秋江冷，杨柳堤南是酒楼。
杂吟
作者：朱芾煌
朝代：明
体裁：七言绝句

赛社人稀古庙东，午烟晴袅酒旗风。游人不尽春游兴，醉帽欹斜落日中。
独步文德桥
作者：朱芾煌
朝代：明
体裁：七言绝句

画楼高阁不同登，雀妨鹅笙亦自憎。每日杖藜桥上立，青青雨过看钟陵。
示从行汪伶
作者：朱芾煌
朝代：明
体裁：七言绝句

歌行作使得何戡，尚与殷勤佐酒酣。我有伤心千种恨，鹧鸪切莫唱江南。
东陇春耕
作者：朱英
朝代：明
体裁：七言律诗

和风送暖艳阳天，载事东畴晓不眠。好雨初晴云满笠，耕犁新课竹为鞭。閒随短笛春堤外，偶答村歌夕照边。赋薄徭轻官不扰，鼓声时听祝丰年。
太清渔棹
作者：朱英
朝代：明
体裁：七言律诗

沙汀芦渚岁悠悠，画桨兰桡日放舟。烟雨一蓑江月晓，星霜几棹水天秋。得鱼自酌开家酝，罢钓閒眠伴海鸥。身世嚣嚣心太古，肯关尘世半分愁。
黄鹤楼歌
作者：朱英㷄
朝代：明
体裁：古风

二月江城春色好，何处追游堪醉倒。黄鹄山西汉水头，白云拥出黄鹤楼。朱甍碧槛高千尺，雄冠江南二百州。重城阁道东风满，散步临风纵登览。石镜题诗岁月悠，琐窗呼酒烟霞暖。景物争奇双眼明，荀公费公何处寻。神仙已矣豪华尽，唯见长江流古今。凤凰鹦鹉青不了，高唐大别空芳草。烟雨新晴湘水春，孤帆影落巴陵道。北极遥瞻王气舒，五云深护玉皇居。会须乞得纯阳鹤，铁笛吹风朝太虚。
蓦山溪
作者：朱茂
朝代：明

云蓝小袖，约素随堤柳。翠黛远山横，描不就、一双眉秀。娇波明盼，著处更留人，情初逗，杯残酒，双陆垂纤手。芳心半有，玉纽教郎扣。不道解相思，恁花枝、为谁消瘦。幽窗曲槛，灯火二更余，欢未久，宵空负，那正归时候。
选冠子·闻秋虫有感
作者：朱茂
朝代：明

半枕留寒，一帘凝露，四壁秋虫愁听。凄其诉月，断续吟风，不管孤眠不稳。还似初离别时，絮语喁喁，柔情耿耿。助幽怀作出，悲凉情绪，伴他长恁。记那日、步袜宫弯，苍苔移印，写尽梧桐清影。回廊笑织，曲槛鸣丝，携手红楼娇俊。谁分今宵对伊，荒馆败篱，唤人孤另。叹行云何日，重逢枉忆，露台玉井。
楼桑村
作者：朱茂时
朝代：明
体裁：五言律诗

炎炎支一木，古道在楼桑。梦寐锦城杳，风云翠葆凉。不蚕村女拙，馈椹野人忙。八百成都瘁，幽兹叶有光。
茌平道中
作者：朱茂时
朝代：明
体裁：七言绝句

残星数点照人行，扑面凉沙惹去尘。回首鹊华山尽失，又骑羸马过茌平。
鹤洲夜归
作者：朱茂时
朝代：明
体裁：五言绝句

秋月清于水，孤舟放鹤归。不知荷叶露，风卷上人衣。
黔中曲三首·其一
作者：朱茂时
朝代：明
体裁：乐府曲辞

叠嶂曾无三尺平，盘江狭处铁桥横。短裙窄袖花蛮女，宛在鞦韆索上行。
黔中曲三首·其三
作者：朱茂时
朝代：明
体裁：乐府曲辞

高髻缠鬃一尺长，浅蓝裙子趁时妆。一春远信鸡南卜，暗祝心期拜竹王。
黔中曲三首·其二
作者：朱茂时
朝代：明
体裁：乐府曲辞

土风不改古牂牁，铜鼓迎神蹋足歌。一种黔南水西鬼，黑罗罗笑白罗罗。
杨明府龙友以山水画扇见寄并订游吴之约以诗代答
作者：朱茂昭
朝代：明
体裁：五言律诗

杨君黔州客，爱写吴下山。沙中群雁起，天末孤云还。橘柚经冬树，杨梅销夏湾。扁舟何日共，吹笛到吴关。
崇祯戊辰湖上观毁逆奄祠纪事
作者：朱茂晖
朝代：明
体裁：古风

先王定群祀，旧典犹可询。功宗纪自周，大享配有殷。或以劳定国，或法施于民。或捍大灾患，勤事丧厥身。非此族不与，议礼恒谆谆。亦惟身后然，未闻存者均。于公县狱吏，创祠东海滨。王堂莅巴郡，任延守九真。继此广都韦，复有安阳荀。比于甘棠爱，但许末俗循。云何承平日，坏法自朝绅。悉索民膏脂，献媚一寺人。始由节使潘，建祠西湖漘。嘉名锡普德，过者莫敢瞋。群小齐效尤，遑惜耗金银。初时自吴楚，渐乃遍晋秦。迢迢极关塞，各各逞斧斤。高官及大帅，将作何纷纶。经营拟宫室，究度侈堂陈。或为九楹殿，升降雕采鳞。或公门三涂，夥颐辟层闉。或树一丈碑，褒颂满坚珉。黄金渗厥像，丹漆涂其唇。青丝绾倭髻，茉莉花斩新。佥呼九千岁，拜手稽首频。爰有陆上舍，蹠犬吠唁唁。孔子作春秋，鲁史盖有因。诛一少正卯，不足惧乱臣。岂若颁要典，其言醇乎醇。东林宜显僇，以仁杀不仁。是诚上公德，至圣亦至神。允宜瞽宗祀，俎豆垂千春。邪说虽未遂，闻之啮齿龂。恨乏斩马剑，断头擢其筋。悊皇忽徂落，我后新政勤。爰书别六等，国法崇朝伸。纵有百乾儿，安能赎其亲。我来泊湖曲，诏下交欢忻。一夫为之倡，童叟咸来臻。碧瓦碎作砾，画栋摧作薪。刀剸莽头秃，土盗鲧壤堙。成之累岁月，毁之不终晨。世间快意事，败谋在逡巡。除恶莫若尽，古训信可遵。白日重光昭，平湖自涟沦。长留关与岳，终古配明禋。
方池
作者：朱茂晖
朝代：明
体裁：古风

方池不种荷，亦少蒲菡萏。惟有梓树花，纷纷落红糁。风波永不生，寸心默相感。
移居百可园即事二首·其一
作者：朱茂晖
朝代：明
体裁：五言律诗

十亩墙东地，新编六枳篱。上番移竹便，辰日种瓜宜。稚子解行药，邻翁邀揲蓍。忽闻蜃楼见，策杖往观迟。
移居百可园即事二首·其二
作者：朱茂晖
朝代：明
体裁：五言律诗

梓树层阴合，莓墙一径穿。亭开三面水，地占十弓田。书籍虽亡矣，犁锄幸有焉。晨朝鼠姑放，并坐许衔蝉。
虎山桥
作者：朱茂晖
朝代：明
体裁：五言绝句

霁雪东西崦，寒云上下沙。何人吹玉笛，早有落梅花。
东溪歌·其一
作者：朱茂晭
朝代：明
体裁：五言绝句

锦鸟迷沙日，花飞一水香。采莲声欲断，愁杀渌川长。
东溪歌·其二
作者：朱茂晭
朝代：明
体裁：五言绝句

水色明晴昼，江花忆去年。前溪好风月，未可即回船。
于潜舟行抵桐江
作者：朱茂晭
朝代：明
体裁：古风

浮溪始安行，登山止凌缅。郁纡倦攀陟，清旷纵游衍。目对川禽飞，耳接迅湍转。回峰沓屡迷，连烟晦莫辨。夕玩淹水宿，晨兴爱沙饭。已入桐庐溪，复历富春岘。双台峙中江，一竿垂日晚。空波澄浩渺，春云澹舒卷。但乘逸兴多，讵觉古人远。
出邪溪由东渡桥进帆镜湖
作者：朱茂晭
朝代：明
体裁：古风

趁筏下邪溪，溪回水凌乱。指顾未俄顷，云林已改观。前瞻群岭高，却睇后峰断。出口尚潺潺，入湖方漫漫。丛丛烟树分，蔌蔌蒹葭散。逦迤迅川风，宛转随沙雁。兰亭怀右军，白洋寻贺监。千载迹如存，一曲情可玩。
南园杂诗
作者：朱茂晭
朝代：明
体裁：古风

鸟啼春昼閒，雨过池草绿。飞花不待风，纷纷自相续。静夜弹鸣琴，湘帘隔华烛。尚想慕幽人，沈思乱心曲。
南湖醉歌呈姜给事埰及诸同座
作者：朱茂晭
朝代：明
体裁：古风

湖南美景白日徂，相呼共泛城南湖。湖中酒客十四五，纵饮不数高阳徒。吴门诸宋最年少，剧狂谑浪任与俞。金陵余怀擅词曲，陆生君旸播丝竹。转忆当时度曲人，停歌宛转思相续。世事浮云何足奇，兴亡大略姜公知。屈指间关凡几载，满目风尘伤别离。斗酒重逢共南国，诸公何在觞今夕。陈孟声传已破家，鲁朱本是偏怜客。壮士沉吟空叹嗟，萍浮浪梗随天涯。尊前有酒且尽醉，城头黯淡悲鸣笳。
古风
作者：朱茂晭
朝代：明
体裁：古风

孟冬朔风兴，橘柚落华实。凌晨阅场圃，穑事已粗毕。役车其可休，何以嗣我日。云中下鸿雁，床下语蟋蜶。黄花既已凋，田雀去何疾。人生无百年，上寿宁可必。子有罗裳衣，曷不日鼓瑟。
栗里
作者：朱茂晭
朝代：明
体裁：古风

陶令辞折腰，达生愧形役。余无腰下组，欣得附遗逸。志爱名山游，不待婚嫁毕。访古入栗里，摩挲醉翁石。颓然苍烟中，宛尔面犹识。茅屋隐在望，五柳共萧瑟。云山何渺渺，巾车日将夕。瓦雀鸣檐端，稚子候门隙。凡物良有依，孤生贵所适。朗咏田园篇，千载竟不隔。
登萧山驿楼
作者：朱茂晭
朝代：明
体裁：五言律诗

驿路青云暮，山城迥足愁。江流冲绝壁，石势起危楼。襟带分吴甸，风烟绕越州。不堪凭眺意，挥涕下孤舟。
白门柳词
作者：朱茂晭
朝代：明
体裁：五言绝句

上马与君别，下马与君酒。欲知春浅深，请看白门柳。
京口别元孩后豋楼作
作者：朱茂曙
朝代：明
体裁：七言绝句

西楼昨夜露为霜，枫叶新红槲叶黄。愁绝江南望江北，雨铃风铎正郎当。
外父石屏守唐公别业池上作
作者：朱茂曙
朝代：明
体裁：五言律诗

买断一池水，重编六枳篱。露寒闻蟋蟀，潮落走蟛蜞。柳色陶元亮，山心向子期。逃禅有精舍，留赋八关诗。
寄王处士遥苍
作者：朱茂曙
朝代：明
体裁：古风

自我去城阙，子亦栖亩丘。一舍道岂远，锋镝迷所投。耦耕判沮溺，辟径违羊求。凌晨起眺听，登我池北楼。疏梅吐冷艳，小鸟鸣啁啾。春风吹户外，念子心悠悠。
牵牛花
作者：朱茂曙
朝代：明
体裁：七言绝句

金飙初动露华滋，最爱娟娟竹尾垂。多少红楼昏梦里，不知秋色到疏篱。
秋晓
作者：朱茂曙
朝代：明
体裁：五言绝句

栖鸦树杪啼，促织篱根语。不见拗花人，秋露浓如雨。
秦淮河春游即事
作者：朱茂曙
朝代：明
体裁：七言律诗

桥下溪流燕尾分，湾头新水惯湔裙。六朝芳草年年绿，双调鸣筝户户闻。春雨杏花虞学士，酒旗山郭杜司勋。儿童也爱晴明好，纸剪风鸢各一群。
鹤洲对酒
作者：朱茂曙
朝代：明
体裁：五言绝句

已收桥下钓，复此石上酌。百尺凌霄花，纷纷落红萼。
人日过伯兄贵阳守放鹤洲别业是宋朱希真园林旧址壁上题高工部诗戏作
作者：朱茂曜
朝代：明
体裁：六言诗

旧业朱三十五，曾种梅花满枝。恰喜草堂人日，高三十五题诗。
题画小言·其一
作者：朱茂曜
朝代：明
体裁：六言诗

清净吴笺逾玉，兴酬笔落云屯。此处那堪无屋，宵来移到南村。
题画小言·其二
作者：朱茂曜
朝代：明
体裁：六言诗

比屋可封之俗，归来不是无舟。坐看今春又过，乡心遥挂浮丘。
清明日过高梁桥作二首·其一
作者：朱茂炳
朝代：明
体裁：七言绝句

高梁河水碧弯环，半入春城半绕山。风柳易斜摇酒幔，岸花不断接禅关。
清明日过高梁桥作二首·其二
作者：朱茂炳
朝代：明
体裁：七言绝句

看场压处掉都卢，走马跳丸何事无。那得丹青传好手，清明别写上河图。
读陶靖节集
作者：朱茂皖
朝代：明
体裁：古风

人生两仪中，形与影相亲。虽曰劳逸殊，好丑岂不均。形影莫赠答，赠答辞苦辛。贤愚等湮灭，醉者讵千春。众辐共一毂，有以无为珍。思虑阔然空，但随时运沦。至矣柴桑训，形影不如神。
西湖曲·其一
作者：朱莹
朝代：明
体裁：七言绝句

鄂王庙前湖草生，绿阴深处有啼莺。莺声草色春长在，何日官家议北征。
西湖曲·其二
作者：朱莹
朝代：明
体裁：七言绝句

鄂王庙前湖雨肥，掠波燕子故双飞。空梁有垒香泥落，南渡无家何处归。
赠大司徒毕老先生得请旋里
作者：朱葵
朝代：明
体裁：七言律诗

留计欣闻曳履声，莼鲈忽起故园情。冰心一片风顽懦，姱节千寻动圣明。岱岳峰高秋月朗，淄城雨过暮云横。时清未许耽泉石，伫建三旌秉国成。
十四夜待月
作者：朱衡
朝代：明
体裁：古风

日入石梁暝，携僧待华月。万籁方澄莹，孤钟助凄越。素影澹青襟，清辉鉴玄发。怃焉遐意存，畅矣浩歌发。歌声难以竟，流响振林樾。
宿少林寺
作者：朱衡
朝代：明
体裁：五言律诗

初祖开此地，香台控碧岑。双泉泓德水，五叶散珠林。钟定禅关夕，山寒宝塔阴。空堂一片月，曾印折芦心。
海曙楼
作者：朱衡
朝代：明
体裁：七言律诗

高楼百尺插青冥，槛外诸峰列画屏。汉署星辰移北极，海天风日壮南溟。译人岁至谙彝语，战舸秋深验水经。徙倚危栏时极目，炎荒铜柱接青萍。
登岱
作者：朱衡
朝代：明
体裁：七言绝句

悬磴盘梯天路长，高空云雾湿衣裳。金银宫阙知邻近，鸟自嘤嘤花自香。
仙女山
作者：朱衣
朝代：明
体裁：五言律诗

长夜襄王梦，浮云宋玉才。渔樵墟楚野，豺虎窟阳台。八骏悲何及，三旬去不回。岂应追覆辙，江汉至今哀。
兴国寺·其一
作者：朱衣
朝代：明
体裁：七言绝句

寺外春江晴可怜，访僧江寺万花鲜。春风岁岁看花伴，只与高僧共酒船。
兴国寺·其二
作者：朱衣
朝代：明
体裁：七言绝句

殿前古柏禹王栽，坡老诗成树已摧。古道荆榛谁爱惜，不知曾有圣人来。
南河渡
作者：朱衣
朝代：明
体裁：古风

金兵渡黄河，杀气填南海。吁嗟竟陵城，不破复何待。多谢曹摄军，临难色不改。指挥党仲升，保有南河在。至今鄂汉间，天地留光彩。
大别山
作者：朱衣
朝代：明
体裁：七言律诗

江门龟鹤万年雄，下瞰江流日夜东。雷转春阴巴雪下，练澄秋色楚陂空。石梁欲接潼关隘，铁锁终销战炬红。经阁芸楼新结构，白云常在此山中。
次朴庵韵
作者：朱衣
朝代：明
体裁：七言律诗

山峰缥缈楼台出，翼野凭凌象纬赊。但见白云穿石洞，不闻黄鹤下金沙。天空形胜蟠双郭，市远烟光动万家。即使平成非禹绩，至今江汉走龙蛇。
汉江
作者：朱衣
朝代：明
体裁：古风

汉水下长江，侧目古大别。岷嶓雍梁道，禹迹重遗辙。一经秦始皇，再经忽必烈。山川献功罪，荣辱系往哲。至今千万秋，犹存楚人舌。前有沙丘尸，后有燕京血。
陀峨寺
作者：朱衮
朝代：明
体裁：五言律诗

孑立陀峨寺，风光寄客情。松青山谷冷，泉细水痕轻。塔影空中落，香烟世外清。偷閒逢老衲，相与话浮生。
立秋前一日阴绿轩雨中燕集分韵
作者：朱襄
朝代：明

折柬招邀在帝京，满城烟雨几时晴。门前马畏泥途滑，座上人夸暑气清。云破檐花摇夕照，风回庭树作秋声。天涯投分能如此，应笑乘车戴笠盟。
鸡鸣城
作者：朱襄
朝代：明
体裁：七言律诗

野外钟声鸡乱啼，乌林犹在古城西。尘埋铁骑黄云合，草拂旌旗翠羽□。先主竟承东汉统，老瞒空鼓北军鼙。九泉霄汉看诸葛，伊吕声名万古齐。
阙里孔子庙诗
作者：朱见深
朝代：明
体裁：四言诗

天生孔子，纵之为圣。生知安行，仁义中正。师道兴起，从游三千。往圣是继，道统流传。六经既明，以诏后世。三纲五常，昭然不替。道德高厚，教化无穷。人极斯立，天地同功。生民以来，卓乎独盛。允集大成，实天所命。有天下者，是尊是崇。曰性圣道，曷敢勿宗。顾予眇躬，承此大业。惟圣之谟，于心乃惬。用之为治，以康兆民。圣泽流被，万世聿新。报典之隆，尤在阙里。庙宇巍巍，于兹重美。文诸贞石，以光于前。木铎遗响，于千万年。
客杭作
作者：朱观
朝代：明
体裁：七言律诗

千里劳劳京国梦，频年寂寂武林思。此身落叶还相似，归兴黄花正及时。眼底何人酬骏骨，愁中有客寄乌丝。月明湖上秋将满，憔悴青袍岂得知。
山居食笋
作者：朱观
朝代：明
体裁：七言绝句

犊角龙孙雷雨滋，山中此日味偏宜。南风不许吹成竹，我欲长参玉版师。
梅墩
作者：朱观熰
朝代：明
体裁：五言绝句

谁将庾岭梅，栽傍草《玄》宅。一梦入罗浮，觉来山月白。
送毛教授还山
作者：朱观熰
朝代：明
体裁：五言绝句

未老思投老，欲归便得归。缁尘今渐远，不上芰荷衣。
初冬玄湖寓直次韵
作者：朱让
朝代：明

清时分直署玄洲，壁上寒光静不流。红树远觉蟾兔影，清风适过凤凰楼。亭虚夜迥千山寂，岸渺天空一镜浮。最是官閒堪养性，更从何处觅丹丘。
登天语亭陆生以诗见贻即韵答之
作者：朱让
朝代：明

五色云霞绕翠台，恍然身世入蓬莱。地觉王气千年后，天接岚光万里来。金殿层层瞻凤彩，玉篇袅袅听鸾回。阳春一曲知难和，温倚栏干梅正开。
早秋
作者：朱让栩
朝代：明
体裁：五言绝句

郊原正早秋，露下芦汀湿。忽见一禽来，只傍疏枝立。
玉阶怨
作者：朱让栩
朝代：明
体裁：五言绝句

落日下西苑，深宫风雨多。定嫌苍藓滑，玉辇不曾过。
燕
作者：朱讷
朝代：明

三月巢干雏未成，茅堂来往日营营。说残午梦千声巧，剪破春愁两尾轻。宫柳阴浓金锁合，水芹香细绿波晴。画阑十二无人倚，一半梨花一半莺。
题画
作者：朱讷
朝代：明
体裁：五言绝句

空翠明远林，夕阳澹红树。茅屋傍深溪，渔舟日来去。
一览亭为保安王肃斋题
作者：朱诚泳
朝代：明

搆得幽亭瞰小池，四时风景总相宜。百年图史劳双眼，万里乾坤醉一卮。花雨扑帘红片片，玉山当户白差差。傍人却讶仙凡隔，载酒无因为问奇。
一路功名到白头画为娄克让宪使题
作者：朱诚泳
朝代：明

露冷银塘灏气浮，羽毛如雪照清秋。功名一路身须到，肯向江湖浪白头。
丁巳雷雨大作
作者：朱诚泳
朝代：明

神龙倒捲沧溟水，洒作人间及时雨。终宵达旦势倾盆，沃润枯焦胜膏乳。狂风号怒撼乾坤，泼墨浓云白昼昏。四檐急溜泻川峡，平田顷刻惊涛奔。未须借剑斩妖魃，霹雳威声震寥廓。一时灾沴尽扫除，满路流移藉全活。当今天子坐明堂，宵旰图治心皇皇。一念精诚格苍昊，六合骈应来祯祥。佐时更喜调元手，方泰谁云值阳九。凡芃禾黍屡丰年，看取国书书大有。
万㮤金阙图为许季升都宪题
作者：朱诚泳
朝代：明

万年翠色绕蓬莱，尽是先皇手自栽。此日明堂须八柱，郁然双阙倚天开。
三月十日牡丹盛开将约诸宾客共赏九日夜忽风雨大作黎明园丁走报花已半离披矣感而赋此
作者：朱诚泳
朝代：明

自恨开尊约已迟，晓来风雨半离披。不知犹有春多少，为报东君好护持。
上皇三台
作者：朱诚泳
朝代：明

沈沈漏几更，辗转不胜情。南内凄凉处，梧桐夜雨声。
上陵
作者：朱诚泳
朝代：明

上陵举我头，乃见蓬莱山。弱水三万里，云气升其间。黄金为宫关，丹砂满原田。麟凤若鸡犬，居人尽神仙。我闻黄帝在位铸鼎成，有神龙，下相迎。黄帝上天去，寿与天地并。维我汉，炽炎德。莅九州，朝万国。甘露降自天，灵芝出铜池。群仙颂天子，遐龄拟黄帝，天地永无期。
与华阴孙令
作者：朱诚泳
朝代：明

早沐恩除下九重，年来声誉满雷封。单车出郭多迎客，羸马随鞭每课农。雉哺桑田春盎盎，鸡呜蚕市月溶溶。民安物阜应多暇，上到莲花第几峰。
与客赏花予独不饮
作者：朱诚泳
朝代：明

酴醾潋滟泛觥船，谩说金壶酒似泉。洞口有花应解笑，独醒正自愧时贤。
与弟东轩
作者：朱诚泳
朝代：明

一遍赓诗百遍吟，吟成犹未惬人心。韵逢险峻尤难押，句到新奇不易寻。银烛烧残思处苦，长髭撚断坐来深。阳春白雪真稀少，金石难同瓦缶音。
与强景明伴读
作者：朱诚泳
朝代：明

清冰无滓玉无瑕，鱼水相看鬓未华。诗拟陶韦窥雅调，文宗韩柳擅名家。井天典教膺儒聘，藩邸能官更汝嘉。惭愧楚筵初设醴，何如贾谊在长沙。
丘仲玉少参晚香亭
作者：朱诚泳
朝代：明

小结幽亭用意深，西风开遍满篱金。餐英自得灵均味，把酒谁探靖节心。冷艳不嫌秋色淡，残枝偏耐晓霜侵。主人剩有新裁句，日对南山取次吟。
丙午元夕遇雪
作者：朱诚泳
朝代：明

今夕为元夕，玄冥苦作威。袭衣风猎猎，扑面雪霏霏。里巷笙歌歇，楼台灯火稀。定知丰稔兆，宁叹赏心违。
丙辰元旦试笔
作者：朱诚泳
朝代：明

岁德又逢辰，龙飞第九春。青阳回凤历，玉烛转鸿钧。禹服河山旧，尧天景物新。太平今有象，共作太平人。
东园即事
作者：朱诚泳
朝代：明

绣幄雕阑护晓寒，万千红紫半瓓珊。呼童点检春多少，花事相将到牡丹。
东园宴罢
作者：朱诚泳
朝代：明

三分春色正当中，媚景撩人处处同。斜日小亭人醉后，杏花香散一帘风。
东轩为永寿王作
作者：朱诚泳
朝代：明

搆得华轩府第东，搏桑朝影上梧桐。雨香砌草先交翠，气淑林花早放红。照眼帘栊迎旭日，满堂宾客坐春风。主人吟罢连枝句，流水心期万折同。
中秋
作者：朱诚泳
朝代：明

今夕为何夕，平分一半秋。月明梧影乱，风细桂香浮。碧落茫无际，银河烂不收。凭谁招庾亮，携酒共登楼。
中秋喜晴
作者：朱诚泳
朝代：明

三年好景忧中度，今岁中秋大放晴。万里碧空星彩烂，满天凉露月华明。桂香尊俎喷龙脑，花拥笙歌咽凤声。清赏不知更漏永，只疑身世在蓬瀛。
中秋无月
作者：朱诚泳
朝代：明

去年今夕秋雨晴，银蟾出海何晶明。中庭宴集惬幽赏，良夜况与清风并。水精帘开广寒府，十二琼楼辉玉宇。漙漙白露洗瑶空，桂影婆娑素娥舞。仰天举酒吸寒芒，万顷金波流肺腑。恍疑身世在蓬瀛，漏下人间惊五鼓。今年此夕何重阴，浓烟黑雾天沈沈。老桂无香素娥倦，冰帘不捲琼楼深。庭院无人苔藓湿，萧萧树杪秋声急。青灯兀坐转无聊，四壁阴蛩宛如泣。阴晴变态真浮沤，休信青春难白头。不见去年与今岁，清光可得长淹留。
中秋月
作者：朱诚泳
朝代：明

景色平分一半秋，广寒宫阙素光流。嫦娥此夜勤妆束，玉鉴高悬十二楼。
丰德寺之西有圭峰焉圭峰之下乃姚秦之逍遥园也实鸠摩罗什之道场其寺旧极宏敞今久废惟罗什之塔在焉俗谓之草堂寺予留一宿于此因贻一律
作者：朱诚泳
朝代：明

忆昔神僧入杳冥，可怜龙象总彫零。空阶鸟迹和尘乱，坏壁蜗涎过雨腥。石塔尚传藏舍利，宝函犹自贮残经。相看独有圭峰在，还似当年佛首青。
临池
作者：朱诚泳
朝代：明

我性元来喜幽独，长笑痴人避空谷。临流处处得天真，不问外边丝与肉。一区有地东之偏，甃池那用青铜钱。池深怪我欲何事，聊以贮此千斛泉。华峰船藕谁能掘，玉井千年亦空竭。无缘高觅十丈根，随骑等閒来百粤。朱明守夏薰风凉，花开正作黄金妆。红者惟红白者白，宫城十里飘清香。金鱼无数长过尺，出水荷翻尾摇赤。地底休誇锦作铺，古来浮浪皆陈迹。石鲸风动昆明寒，华清堕翠成阑珊。何如此池开半亩，直与君子长交欢。
临池作
作者：朱诚泳
朝代：明

凿破苍苔地，引来寒溜长。中有碧荷盘，红莲净以芳。薰风扇炎熇，赤日回朱光。披襟坐钓石，高柳阴生凉。诗成复浩歌，对酒成疏狂。恣我一朝乐，焉知人事忙。邀宾时共适，临流飞羽觞。洒然万虑清，援琴调宫商。地僻绝喧杂，世事浑相忘。兹盟幸无爽，终岁来徜徉。
丽情曲
作者：朱诚泳
朝代：明

庭院沈沈春昼长，云窗懒绣双鸳鸯。阳台昨夜隔云雨，体弱不胜罗锦裳。残妆满面朝慵洗，侍儿枕上刚扶起。粉郎薄倖恋青楼，画出春山为谁媚。满庭香雾湿空濛，花气薰人眼欲矇。深掩兰房下筠箔，背面伤春双泪落。
乌生八九子
作者：朱诚泳
朝代：明

乌生八九子，寄栖秦氏树。初不巢人屋，于人无所预。奈何秦民游冶儿，林间挟弹相追随。我肉不中登鼎俎，痴儿规我将奚为。一弹中雏雏即死，阿母见之悲不止。忆昔生儿谋反哺，讵料雏成今若此。我巢元自穿岩石，弹射纷纷应莫及。一朝邂逅秦家儿，离死毛伤真可惜。吁嗟天地间，定数安可逃。嗤彼机巧徒，用智徒劳劳。上林西苑有白鹿，虞人尚得菹其骨。万里摩天有黄鹄，后宫乃得烹其肉。百尺深渊有鲤鱼，深钩密网取无馀。于乎物理有修短，祸福安得移。修俟乃君子，乐天奚复疑。
乙巳仲春七日听颁宽恤诏
作者：朱诚泳
朝代：明
体裁：古风

彩凤衔书出九重，圣恩如海遍寰中。江山清昼风烟散，天地回春草木同。二月迅雷惊蛰腐，一时膏雨起疲癊。臣民欢忭将何补，万岁千秋祝华嵩。
九日与戴松崖汤俟庵赏菊
作者：朱诚泳
朝代：明

门外衣冠次第来，斯文良会喜相陪。天垂晴碧雨初过，菊带寒香花正开。人世不须伤往事，篱根聊共醉深杯。东风指日回春意，还约书窗看早梅。
九日小集
作者：朱诚泳
朝代：明

满径黄花冒雨开，小亭延客共徘徊。蒲萄满瓮新醅熟，不用江州送酒来。
九日席上次戴松崖先生韵
作者：朱诚泳
朝代：明

九日斯文会，登高醉菊花。酒？三斗尽，帽插一枝斜。礼秩矜疏放，盘盂愧静嘉。华笺写新句，香染墨如鸦。
九日席上次戴松崖先生韵
作者：朱诚泳
朝代：明
体裁：五言律诗

九日斯文会，登高醉菊花。酒�三斗尽，帽插一枝斜。礼秩矜疏放，盘盂愧静嘉。华笺写新句，香染墨如鸦。
九日席上次戴松崖先生韵
作者：朱诚泳
朝代：明

九日斯文会，登高醉菊花。酒𢬵三斗尽，帽插一枝斜。礼秩矜疏放，盘盂愧静嘉。华笺写新句，香染墨如鸦。
九日遇雨
作者：朱诚泳
朝代：明

登高何处是，风雨苦相仇。人比黄花冷，山横翠黛愁。隔宵淹去马，绕坞听鸣鸠。醉把茱萸看，凭谁共倡酬。
九月见牡丹
作者：朱诚泳
朝代：明

万卉千葩已寂然，不应富贵与时偏。谁知造化能开物，一岁相看两度妍。
九鸶图为魏大用佥宪题
作者：朱诚泳
朝代：明

春树垂阴春雨足，潋滟银塘涨新绿。何处飞来属玉群，相逐波间弄晴旭。宿食飞鸣态度閒，网罗不到清溪湾。有时一行上天去，凤凰池上联鸳班。画工图此宁无意，得句紬思缘古义。我师此义不师工，目睹令人心惕励。伟哉佥宪古人徒，爱此宁殊丹穴雏。素心一点与俱白，虚室相忘馀此图。眼前何限丹青笔，生色虽工总无益。不观南浦锦鸳鸯，交颈双双徒尔匹。
书室偶成兼柬新斋堂兄
作者：朱诚泳
朝代：明

粤若今古士，浮生谁百年。俛仰宇宙间，时复长喟然。衣食固煖饱，岁序恒推迁。朽腐同草木，胡不师圣贤。口吟六艺文，手披百家编。勿言道弥坚，孜孜在钻研。青岁不努力，白发空盈颠。题诗遗同志，及时当勉旃。
书室弹琴
作者：朱诚泳
朝代：明

庭院风清午漏残，博山添火试沈檀。绿阴满地黄尘逐，一曲梅花且自弹。
书昉上人太虚卷
作者：朱诚泳
朝代：明

云敛天长净，风恬水不惊。水天澄彻处，万里自分明。
书王氏族谱
作者：朱诚泳
朝代：明

大河发昆崙，众派同一源。源深流益远，同归沧海壖。巨木亦有本，本固末自繁。培植岁云久，枝叶茂且坚。惟人本乎祖，有开应必先。馀庆由积善，古圣宁虚言。王门世忠孝，德业光后先。棱棱名宪使，友爱人称贤。系明分族属，亲疏情愈宣。千秋及万祀，瓜瓞常绵绵。吁嗟后来者，世世宜勉旃。
予入华山而爱其名胜恨不登落雁峰携谢眺惊人句搔首以问苍天耳玩之不足而因成一诗山灵有知其尚羡予之奇观也哉
作者：朱诚泳
朝代：明

分茅忝秦土，奉祀主西岳。兹晨奉明诏，温泉得疏瀹。星言驾我车，遥遥出城郭。路迂经华阴，寻幽有真乐。山路阻且右，我马劳四骆。行行及山腹，万仞如壁削。霏岚湿我衣，云根还旋斫。群山若儿孙，俛首谨然诺。仙掌独凭虚，亭亭入溟漠。飞瀑自天泻，灵苗皆大药。或云巨灵氏，山倾赖渠托。如招物外人，似引空中鹤。我生有奇癖，高情腾碧落。欲上莲华峰，遐观尽嵩洛。飘然驭长风，何须蹑芒蹻。恨无惊人句，搔首愧丘壑。胜游惬素心，兹行真不恶。但恐鼾睡翁，惊我驱山铎。
予好奇者每邂逅山水之胜辄注目焉及抵鄠县则逼夜矣聊成一诗以自笑
作者：朱诚泳
朝代：明

斗柄横空夜若何，绛纱笼烛渡涝河。岚光结暝迷前纛，水气生寒透薄罗。拜月妖狐当古道，惊风栖鸟散乔柯。宵征莫怪归心急，屈指严程只恐过。
予宿石门清不能寐其所闻者野雉之鸣涧水之声而已因成一绝
作者：朱诚泳
朝代：明

空翠侵人睡不成，夜深惟有野鸡鸣。翻怜车马明朝发，坐听潺潺涧水声。
予尝慕周人王业盖肇迹于公刘渐盛于古公而成功于文武今之凤翔寔古之成周也予入其境缅想遗风而高山景行意自不能已焉因诗以纪之
作者：朱诚泳
朝代：明

成周当日旧提封，王业艰难自古公。太白终南山势迥，皋门冢土地形雄。东来峣崅秦关险，西上舟车蜀道通。满眼桑麻民俗厚，路人争说是豳风。
予尝目摩诘辋川图爱其山水之秀以为绘者之巧而造化未必有此及自骊山迤�入蓝田皆摩诘图中景也因又叹造化之巧而远非绘者所及矧其春日晴明而山光花气有足悦者因作春山晓行
作者：朱诚泳
朝代：明
体裁：古风

雨霁春山青插天，悬厓飞瀑皆春泉。朝来光景弄晴旭，眼前物物皆芳妍。肩舆随处踏芳草，一路好山青未了。天翁为我展诗图，却笑无诗被山恼。岚光滴滴东风晴，林间好鸟相和鸣。山花含露解迎我，翻因花鸟关幽情。红绿扶春诗满目，却愧才非叉手速。看山且进紫霞杯，涤我尘埃三万斛。西秦自昔隔东吴，兹山能比吴山无。凭谁唤起王摩诘，为我写取春山图。
予尝读正蒙诸书而仰止横渠久矣兹过郿阳适道先生故居因询左右乃知先生祠墓在镇遂以瓣香致敬祠下且留一律以寓诚云
作者：朱诚泳
朝代：明

孙吴佛老谩须评，易道深研见理明。学术有心期圣代，井田无计到苍生。两铭文字仪刑地，一瓣春秋报享情。此日我来应下拜，泰山何啻仰高名。
予性不嗜酒偶读山谷集徐仲车为董元达置酒四韵有惟此酒中趣难为醒者论之句因足成之
作者：朱诚泳
朝代：明

惟此酒中趣，难为醒者论。孟嘉乃先得，当筵对桓温。我生不嗜酒，于此复何言。卫侯有抑戒，耿耿明朝暾。古人重百拜，多酌矧敢吞。云何后世人，甘为曲蘖昏。贤哉天随子，恒自我思存。长揖辞醉客，无劳登我门。
予既出楼观乃登说经台凭高纵目但觉松风满山而恍惚若闻老氏道言也且摩挲古刻而米老第一山字尤甚奇古惜从行无善绘者未能摹写其景以归姑成一诗以涤尘襟云
作者：朱诚泳
朝代：明

万山深处一高台，法演玄元道教开。金鼎风云龙虎伏，石坛星斗鬼神哀。函关紫气今何在，天竺青牛竟不回。欲问长生无觅处，阆风楼阁隔蓬莱。
予既宿华阴之行台明日有事于西岳灯下勉成三律以叙洁祭之诚谅金天主者有知其必鉴予至意也诗似相祀群僚尚希一和 其一 致斋
作者：朱诚泳
朝代：明

衣自温泉浴罢更，拟将禋祀报神明。盘供野簌无兼味，天湛灵台一至诚。跋涉敢辞长路杳，澄渟应喜此心清。虚堂待旦浑无寐，饱听松风隔坐声。
予既宿华阴之行台明日有事于西岳灯下勉成三律以叙洁祭之诚谅金天主者有知其必鉴予至意也诗似相祀群僚尚希一和 其三 散斋
作者：朱诚泳
朝代：明

煇煌庭燎照深更，髦士如云共一诚。束帛瓣香崇简素，朱弦玉管载和鸣。礼严三献神威肃，庙食千年飨祀精。我愿明灵昭景贶，更同民物遂生成。
予既宿华阴之行台明日有事于西岳灯下勉成三律以叙洁祭之诚谅金天主者有知其必鉴予至意也诗似相祀群僚尚希一和 其二 入庙
作者：朱诚泳
朝代：明

叠嶂凌虚紫翠堆，閟宫千古面崔嵬。一帘香雾晴犹合，满地松云昼不开。烜赫威灵昭肸蚃，骈繁神贶■春雷。凡庸竦息恩无极，领得宜男福祉回。
予既宿华阴之行台明日有事于西岳灯下勉成三律以叙洁祭之诚谅金天主者有知其必鉴予至意也诗似相祀群僚尚希一和·致斋
作者：朱诚泳
朝代：明

衣自温泉浴罢更，拟将禋祀报神明。盘供野簌无兼味，天湛灵台一至诚。跋涉敢辞长路杳，澄渟应喜此心清。虚堂待旦浑无寐，饱听松风隔坐声。叠嶂凌虚紫翠堆，閟宫千古面崔嵬。一帘香雾晴犹合，满地松云昼不开。烜赫威灵昭肸蚃，骈繁神贶■春雷。凡庸竦息恩无极，领得宜男福祉回。煇煌庭燎照深更，髦士如云共一诚。束帛瓣香崇简素，朱弦玉管载和鸣。礼严三献神威肃，庙食千年飨祀精。我愿明灵昭景贶，更同民物遂生成。
予既浴太白之凤泉再浴临潼之温汤又浴石门之温泉仰承明诏盖三浴矣圣天子之优眷如此予忝为宗臣亦将何以报称于万一哉感激之馀谨以一诗识之
作者：朱诚泳
朝代：明

我生遘微恙，足弱勇不前。人言有神水，可以一洗？。封章达天子，优诏容二年。春和时雨霁，驱车历原田。初经太白山，灵源名凤泉。沸水若汤煮，遥看起炎烟。顺途骊山下，莲汤尚依然。宁非至阳精，日夜劳烹煎。回车石门道，温流亦涓涓。应疑一脉通，地轴相钩连。初浴觉身轻，再浴忻体便。三浴瑩于玉，洋洋和气宣。衣裳易鲜洁，飘飘若飞仙。非惟尘垢去，果见沈疴痊。维藩愧无似，乃承天所怜。周旋如所愿，微恙幸已蠲。感恩何以报，圣寿祈同天。宗臣老西土，永守秦山川。
予既浴太白之凤泉再浴临潼之温汤又浴石门之温泉仰承明诏盖三浴矣圣天子之优眷如此予忝为宗臣亦将何以报称于万一哉感激之馀谨以一诗识之
作者：朱诚泳
朝代：明
体裁：古风

我生遘微恙，足弱勇不前。人言有神水，可以一洗�。封章达天子，优诏容二年。春和时雨霁，驱车历原田。初经太白山，灵源名凤泉。沸水若汤煮，遥看起炎烟。顺途骊山下，莲汤尚依然。宁非至阳精，日夜劳烹煎。回车石门道，温流亦涓涓。应疑一脉通，地轴相钩连。初浴觉身轻，再浴忻体便。三浴莹于玉，洋洋和气宣。衣裳易鲜洁，飘飘若飞仙。非惟尘垢去，果见沈疴痊。维藩愧无似，乃承天所怜。周旋如所愿，微恙幸已蠲。感恩何以报，圣寿祈同天。宗臣老西土，永守秦山川。
予既渡宿于咸阳之行台明日因留一绝
作者：朱诚泳
朝代：明

半生今始出重城，客枕通宵梦未成。月冷乌啼红烛暗，感怀吊古不胜情。
予既游天池行半舍登所谓五台山者爱其秀丽口占一绝
作者：朱诚泳
朝代：明

攀援石磴上仙台，万壑晴岚午未开。千尺长松云一片，半空惟有鹤飞来。
予既登五台日已暮矣遂憩山足之古寺野趣撩人灯前不寐遂成七言古诗一首
作者：朱诚泳
朝代：明

我昔驰书闻九天，许我澡浴停温泉。斜阳缇骑转山径，聊从金地投金仙。我居宫掖惟怡素，忠慎敢矜千乘富。孳孳好善慕前王，曾读前书谙世故。斗鸡走马非吾事，涉水登山谐夙志。欲试平生仁智心，只恐金仙未为是。坐久山僧争献颂，钟磬齐鸣灯火共。雕盘进食拥袈裟，却讶天厨真有供。夜深导我石室眠，梅花纸帐何萧然。一尘不扰起灵悟，恍对文殊与普贤。喜凭法水？尘垢，打破虚空月穿牗。倚屏无睡待天明，忽听一声狮子吼。
予既登五台日已暮矣遂憩山足之古寺野趣撩人灯前不寐遂成七言古诗一首
作者：朱诚泳
朝代：明
体裁：古风

我昔驰书闻九天，许我澡浴停温泉。斜阳缇骑转山径，聊从金地投金仙。我居宫掖惟怡素，忠慎敢矜千乘富。孳孳好善慕前王，曾读前书谙世故。斗鸡走马非吾事，涉水登山谐夙志。欲试平生仁智心，只恐金仙未为是。坐久山僧争献颂，钟磬齐鸣灯火共。雕盘进食拥袈裟，却讶天厨真有供。夜深导我石室眠，梅花纸帐何萧然。一尘不扰起灵悟，恍对文殊与普贤。喜凭法水�尘垢，打破虚空月穿牗。倚屏无睡待天明，忽听一声狮子吼。
予既祀华山将之蓝田之温泉复取道骊山从者告予曰此焚书坑也予叹虐政之狂奸斯之恶为之弹指者久之于乎始皇其坑儒耶儒其坑始皇耶后人必有能辩之者虽然六经之道炳如日星而阿房之宫骊山之墓盖已付楚人之一炬牧竖之遗烬矣太息之不足因作长歌以哀之
作者：朱诚泳
朝代：明

我来刮目骊山下，为爱骊山一驻马。从臣指我焚书坑，不觉风前清泪洒。却忆当年秦始皇，鱼肉六国真豺狼。奸斯阿附助凶燄，困敝黔首如牛羊。虐政翻嫌人腹议，偶语诗书者弃市。秦人乃以死为安，争敢编青作私史。六经诸子尽输官，章缝无复儒衣冠。万卷千编归一炬，守尉谁敢留馀残。讵识诗书如日月，日月遭秦真暂蚀。孔壁还藏科斗文，至今日月同无息。祖龙死去楚人来，秦宫三月飞烟埃。空有骊山山下墓，珠襦玉匣俱成灰。远恨狂秦还一笑，驱车又上蓝田道。斜阳荆棘满荒陵，行人惟吊旌儒庙。
予浴温泉而追忆玉环之丑禄儿之秽虽万古有不能涤也奈何三郎郎当入蜀幸赖汾阳诸公再造唐室及过马嵬犹不能忘情于一香囊而为之泣下于乎三郎真郎当哉慨叹之馀因成一律云
作者：朱诚泳
朝代：明

华清宫里湛温泉，沃雪揉香宠爱偏。过市不惭同辇议，诲淫曾费洗儿钱。播迁自失神人主，恢复多缘将相贤。底事西归犹不悟，香囊一睹一潸然。
予游兴庆宫而远忆李唐之盛因叹尘世繁华真一梦耳太息之不足遂作一诗以寄意焉
作者：朱诚泳
朝代：明

复道金堤辇路通，繁华非复旧时同。舞衣零落尘埋玉，珠被销沈烛散风。春色已随宫树老，夕阳犹向苑台红。凭高几许兴亡恨，都在平芜一望中。
予爱山者然予府适面南山虽朝夕快睹而未偿厥趣兹承恩诏赐浴凤泉肩舆连日山行其樵歌牧唱应酬于山水之间鹤唳云飞出没乎林麓之外予心甚乐而幽兴满怀但觉目前风景殆为吾诗设也因口占三首谩记于此·其三
作者：朱诚泳
朝代：明

出门看青山，芙蓉千万朵。倦临白石眠，吟藉紫苔坐。好鸟面前啼，飞花眼中堕。幽居怡白云，于焉忘物我。翠微深处绝嚣纷，岚气空濛湿未分。樵斧丁丁穿树重，梵钟隐隐隔溪闻。龙归古洞留残雨，鹤憩长松恋白云。清啸一声毛骨爽，碧空回首又斜曛。
予爱山者然予府适面南山虽朝夕快睹而未偿厥趣兹承恩诏赐浴凤泉肩舆连日山行其樵歌牧唱应酬于山水之间鹤唳云飞出没乎林麓之外予心甚乐而幽兴满怀但觉目前风景殆为吾诗设也因口占三首谩记于此其一
作者：朱诚泳
朝代：明
体裁：七言律诗

翠微深处绝嚣纷，岚气空濛湿未分。樵斧丁丁穿树重，梵钟隐隐隔溪闻。龙归古洞留残雨，鹤憩长松恋白云。清啸一声毛骨爽，碧空回首又斜曛。
予爱山者然予府适面南山虽朝夕快睹而未偿厥趣兹承恩诏赐浴凤泉肩舆连日山行其樵歌牧唱应酬于山水之间鹤唳云飞出没乎林麓之外予心甚乐而幽兴满怀但觉目前风景殆为吾诗设也因口占三首谩记于此其三
作者：朱诚泳
朝代：明
体裁：五言律诗

出门看青山，芙蓉千万朵。倦临白石眠，吟藉紫苔坐。好鸟面前啼，飞花眼中堕。幽居怡白云，于焉忘物我。
予爱山者然予府适面南山虽朝夕快睹而未偿厥趣兹承恩诏赐浴凤泉肩舆连日山行其樵歌牧唱应酬于山水之间鹤唳云飞出没乎林麓之外予心甚乐而幽兴满怀但觉目前风景殆为吾诗设也因口占三首谩记于此其二
作者：朱诚泳
朝代：明
体裁：古风

朝陟青山巅，暮宿青山下。逍遥岁月閒，俯仰乾坤大。缅怀尘鞅中，几人得休暇。驹隙等流光，莫嗤行乐者。
予登翠微爱其秀拔纵目久之有寺僧进曰山之绝顶自南而望其千岩万壑虽善绘者莫尽其妙予因命肩舆直造其巅一视果如僧之所言清兴溢发即成七言古诗一首
作者：朱诚泳
朝代：明

翠微雨过芙蓉湿，我兴悠然思适适。买山直欲捐万金，况是生平有诗癖。帖帖肩舆到上头，凭高四顾凉飕飕。终南太白拥晴翠，渭源一线沿川流。忆昔唐皇来避热，万户千门巢嵽嵲。有时云雾失炎精，六月寒风搅飞雪。吾驾兹晨为一停，等閒呵护烦山灵。分明坐我古图画，何须点染呼丹青。移床更入晴岚里，为爱松声忘坐起。自是吾家道气浓，涤尽胸中几渣滓。坐久欲归归未得，忽讶片云头上黑。知是山灵催我诗，一笑留题许镌刻。来来车马更迟迟，好山一路还相随。从行宾从拥矛槊，能无和我登山诗。
予登西山绝顶既望武侯祠庙而一吊矣时侍臣有指渭水之阳而告者曰此即太公磻溪也噫昔人不作风物如故虽鹰扬事业殆一浮云耳亦作一诗以吊云
作者：朱诚泳
朝代：明

养老风闻自海滨，远依西伯寄閒身。梦残石室孤峰月，占断渔矶两岸春。玉佩钓来文最古，鹰扬老去命维新。江湖多少垂纶者，徒仰馀光愧后尘。
予登西山送目太白山绝顶积雪齐云耸若冰柱时天风满衣飘飘然真有神游象外之趣既而清思顿发遂作长歌以写兴云
作者：朱诚泳
朝代：明

乾坤万里春熙熙，赐浴温汤来古郿。闻说西山多胜绝，兹晨喜我停车旂。爱山自笑真成癖，夙驾星言登？㟪。徐行踏破白云堆，小队飘摇图画里。绝顶人传万仞高，天枢咫尺天风号。罗衣不奈翠岩冷，坐久清寒生发毛。凭高却讶尘寰小，太白遥看入空杳。层层积雪碍星辰，银海光摇射琼岛。几回欲下又徘徊，长安回首飞黄埃。恨隔弱流三万里，何缘冲举栖蓬莱。镇日看山厌尘俗，便须烂煮蓝田玉。紫皇寿我三千秋，来往青冥驾黄鹄。
予登西山送目太白山绝顶积雪齐云耸若冰柱时天风满衣飘飘然真有神游象外之趣既而清思顿发遂作长歌以写兴云
作者：朱诚泳
朝代：明
体裁：古风

乾坤万里春熙熙，赐浴温汤来古郿。闻说西山多胜绝，兹晨喜我停车旂。爱山自笑真成癖，夙驾星言登�㟪。徐行踏破白云堆，小队飘摇图画里。绝顶人传万仞高，天枢咫尺天风号。罗衣不奈翠岩冷，坐久清寒生发毛。凭高却讶尘寰小，太白遥看入空杳。层层积雪碍星辰，银海光摇射琼岛。几回欲下又徘徊，长安回首飞黄埃。恨隔弱流三万里，何缘冲举栖蓬莱。镇日看山厌尘俗，便须烂煮蓝田玉。紫皇寿我三千秋，来往青冥驾黄鹄。
予登骊山而想唐人宫室之盛惟馀故迹于淡烟残照之间而已且终南太华若相竞秀者是亦关中之胜槩也因作诗以写情云
作者：朱诚泳
朝代：明

骊山名胜古来闻，丘垤纷纷夐莫群。老鹤瞑投孤嶂月，蛰龙晴吐半岩云。崔嵬直与终南并，葱茜疑从太华分。我欲凭高凌绝顶，鲁戈须倩挽馀曛。
予祖康王尝游翠微山留题永庆寺璧迄今四十载寺僧录诗来谒求和予三复展诵感慕不觉泣下因再拜追和时成化庚子九月一日也
作者：朱诚泳
朝代：明

当年仙驾到禅宫，回首春花几度红。剩有诗篇笼壁上，漫劳神物护山中。腾蛟起凤奎光在，流水浮云世事空。一捧骊珠双泪落，九原衰草正秋风。
予经华山而仰观仙掌因笑图经之缪盖不足信偶成一律贻诸缙绅辞虽弗工欲求和也
作者：朱诚泳
朝代：明

巨灵伸臂向洪崖，云际分明一掌开。捧出海天红日近，挽将蓬岛列山来。翠光闪烁萦朱草，玉笋联翩绣绿苔。隔断烟尘浑不到，擎天功业陋三台。
予经山寺爱其幽雅因留宿焉昔人所谓天下名山僧占多者信然哉所惜者世无金山长老而吾带盖不足留聊成一诗以自适云
作者：朱诚泳
朝代：明

偶过西山最上峰，巉岩鸟道接禅宫。笑谈风月三生外，俯仰乾坤一瞬中。香冷竹窗春院静，灯昏石榻夜堂空。懵腾偏称閒中睡，一任东窗曙色红。
予经辋川而爱其风物实诗中之画也所惜者摩诘不作徒见黄鹂之啭于夏木白鹭之飞于水田而已缅想昔人不觉有述噫嘻摩诘其有知乎哉
作者：朱诚泳
朝代：明

山路萦回古木疏，辋川风景小蓬壶。诗从初调能窥雅，画到无声不用图。远岸轻烟笼细柳，野田流水长新蒲。怀人几度空惆怅，不见骊龙照乘珠。
予自草堂将归过古之樊川亦有所感而不能已于言也
作者：朱诚泳
朝代：明

斗城南畔杜陵边，旧是将军食邑田。屠狗亦匡刘季业，牝鸡谁道吕媭贤。当年壮志今安在，此日英风尚凛然。禾黍高低残照里，路人犹指是樊川。
予至华阴因忆唐人崔颢诗韵辄和一首大方家见之幸勿卢胡
作者：朱诚泳
朝代：明

喜承优诏出咸京，为爱三峰画不成。红日捧来仙掌近，白云飞尽佛头晴。城边草色连天远，树底河流入望平。吟料满前撩逸兴，应怜诗思自然成。
予行渭南道中爱其风物不觉成句殆亦有河山之助欤得二律
作者：朱诚泳
朝代：明

倌人侵晓驾征骖，伐鼓鸣金过渭南。鸡犬顿疑尘世隔，烟村真与画图堪。溪流溅石飞晴雨，山色当途落翠岚。不待东风吹酒醒，诗成一笑破馀酣。浴罢温泉过渭阳，肩舆不厌道途长。溪边老屋鸡声远，树底新泥燕子忙。旭日当头摇旆影，东风随处送花香。一游一豫皆天赐，笑咏新诗贮锦囊。
予行渭南道中爱其风物不觉成句殆亦有河山之助欤得二律·其二
作者：朱诚泳
朝代：明

浴罢温泉过渭阳，肩舆不厌道途长。溪边老屋鸡声远，树底新泥燕子忙。旭日当头摇旆影，东风随处送花香。一游一豫皆天赐，笑咏新诗贮锦囊。
予行蓝田道中而想念古人餐玉之法盖不可传矣因爱其山川风物遂有作云
作者：朱诚泳
朝代：明

东华晴色动春朝，谷口云开雪尽消。四面好山青绕郭，一溪流水绿平桥。鸡鸣草店炊烟乱，雉雊桑田土脉饶。白石如粳闻可煮，茂陵人去讵能招。
予读唐史而每叹汾阳功满天地忠贯日星实后之尚父也予过华州敬谒祠下噫伟人不作而其堂堂大节殆与华岳争高矣因作长歌以寓景仰之私云
作者：朱诚泳
朝代：明

李唐将相分忠佞，功盖寰区谁最盛。汾阳器宇真天人，二十四考中书令。万乘何如懒作家，恣渠野鹿衔宫花。佞臣进幸忠臣远，从此乾坤如溃瓜。渔阳一旦猪龙起，若个捐躯报天子。长安回首没烟尘，花萼楼前闹如市。唯公仗节勤王室，沥血感天天亦泣。军前免胄示诸酋，诚信真能贯金石。唐天几坠公重扶，唐社将屋公重图。招之不来麾不去，心与博陆应同符。八百年来祠有祝，寒鸦故里栖乔木。路人下马拜寝门，不似崇韬多浪哭。我来聊尔驻鸾旂，心香一瓣兴遐思。人臣徇国尽如此，虽有颠隮非至危。
予读天宝遗事每叹玉环之丑久秽青史明皇昏惑逆竖酿祸马嵬之变无足悼笑兹经故址驻马徘徊殆不能去因以诗纪之
作者：朱诚泳
朝代：明

古城无址只荒坡，翠辇曾经此地过。羯鼓声沉鼙鼓动，海棠花落野棠多。玉环旧恨原头土，莲步遗踪袜底罗。蜀道归来南内冷，梧桐秋雨夜如何。
予读汉史暨武帝内传每叹其雄才大略而乃惑神仙且穷兵于远俾末年不下轮台一诏则汉事未可知也矧闻茂陵侈葬可为于邑予行经驻视不无千古之感因占一诗以寄怀云
作者：朱诚泳
朝代：明

天马不来人已去，茂陵老树转斜阳。东方西母言何诞，玉露金桃寿可长。卖武爵真成短计，上书谏本为元良。当年不下轮台诏，岂独亡秦事可伤。
予过渼陂是即岑参兄弟约杜甫以同游者也予亦好奇者想渼陂之名忆岑杜之游因成四韵以传好事者
作者：朱诚泳
朝代：明

跃马乘春到渼陂，渼陂风景足清奇。晴涵山影沈青黛，冷浸天光漾碧漪。盛代已无唐室禁，荒碑犹载杜陵诗。楼船箫鼓俱陈迹，禾黍斜阳异昔时。
予过灞桥偶思郑綮之事可发一笑今春和景物明媚若给予诗料者然而清兴满怀自不可遏又何必在於风雪中耶漫成二绝以资谈柄
作者：朱诚泳
朝代：明

官桥烟柳绿丝丝，折尽长条为别离。桥上行人桥下水，滔滔何事日奔驰。信马东风鸟乱呼，长桥烟柳晚模糊。何当添个骑驴叟，妆点诗家入画图。
予过灞桥偶思郑綮之事可发一笑今春和景物明媚若给予诗料者然而清兴满怀自不可遏又何必在於风雪中耶漫成二绝以资谈柄·其一
作者：朱诚泳
朝代：明
体裁：七言绝句

官桥烟柳绿丝丝，折尽长条为别离。桥上行人桥下水，滔滔何事日奔驰。
予过灞桥偶思郑綮之事可发一笑今春和景物明媚若给予诗料者然而清兴满怀自不可遏又何必在於风雪中耶漫成二绝以资谈柄·其二
作者：朱诚泳
朝代：明
体裁：七言绝句

信马东风鸟乱呼，长桥烟柳晚模糊。何当添个骑驴叟，妆点诗家入画图。
予过造书台远怀苍颉因睹空阶鸟迹而犹讶其造书时也夫何鸟篆既远而字体变化真如浮云矣彼以俗书逞遒媚者得不知所自欤因成一绝姑以吊造书者云
作者：朱诚泳
朝代：明

凿开大块日支离，混沌元来死不知。山寺空阶遗鸟篆，相看犹似造书时。
予连日山行而颇有山中之乐第恨世无摩诘而画中之诗未有拈出之者因再成二律以写怀云
作者：朱诚泳
朝代：明

面面峰峦罨画新，地偏无处著红尘。人间空有烟霞想，林下谁于鹿豕亲。老木月寒猿啸夜，落花风暖鸟啼春。静中契得长生术，肥遁何妨学隐沦。推窗日日看芙蓉，萧散襟怀野兴浓。一派山泉和月泻，几家村杵带云舂。世情淡比巢林鹤，诗思清于倚涧松。睡足五更天欲曙，梵宫又听隔溪钟。
予连日山行而颇有山中之乐第恨世无摩诘而画中之诗未有拈出之者因再成二律以写怀云·其一
作者：朱诚泳
朝代：明

面面峰峦罨画新，地偏无处著红尘。人间空有烟霞想，林下谁于鹿豕亲。老木月寒猿啸夜，落花风暖鸟啼春。静中契得长生术，肥遁何妨学隐沦。
予连日山行而颇有山中之乐第恨世无摩诘而画中之诗未有拈出之者因再成二律以写怀云·其二
作者：朱诚泳
朝代：明

推窗日日看芙蓉，萧散襟怀野兴浓。一派山泉和月泻，几家村杵带云舂。世情淡比巢林鹤，诗思清于倚涧松。睡足五更天欲曙，梵宫又听隔溪钟。
予连日山行而颇有山中之乐第恨世无摩诘而画中之诗未有拈出之者因再成二律以写怀云予行渭南道中爱其风物不觉成句殆亦有河山之助欤得二律·其一
作者：朱诚泳
朝代：明
体裁：七言律诗

倌人侵晓驾征骖，伐鼓鸣金过渭南。鸡犬顿疑尘世隔，烟村真与画图堪。溪流溅石飞晴雨，山色当途落翠岚。不待东风吹酒醒，诗成一笑破馀酣。
予闻山曲曰盩水曲曰厔而盩厔一邑果在山水之间乃知昔人立名良有以也予既渡渭水风雨甚寒绝无诗思行台明发聊成一诗以写兴云
作者：朱诚泳
朝代：明

客窗春梦破残更，骑从纷纷发县城。霁色微茫兼曙色，角声呜咽杂鸡声。漙漙湛露沾衣润，淡淡霏烟著树轻。数里行来人迹少，远村灯火尚微明。
予闻文王之作灵台盖以望氛祲察灾祥也且其倏然而成若神灵之所为者故以得名诗不云乎彼美人兮西方之人兮因经台下谩成一绝以寓景行之意云
作者：朱诚泳
朝代：明

摇摇小辇过灵台，为忆周文一怆怀。盛代不劳閒望气，朝阳时有凤凰来。
予闻秦始皇好神仙于尹喜楼南立老子庙晋惠更新即今之楼观也厥后废毁胜国时安西王乃大加修饰而于今为盛盖天下第一福地也有系牛柏相传为周时故物殆亦后人附会而补植之者予缅怀青牛老人第无自而闻其道德之言姑成一诗以写胜概云
作者：朱诚泳
朝代：明

尘海仙家第一宫，峥嵘台殿诧秦工。五千道德言犹在，百二河山势自雄。炼药炉寒虚夜月，系牛柏老动秋风。穹碑屹立斜阳外，夜夜龙光贯彩虹。
二月二十二日与杨应宁宪副宋惟寅宪佥强景明伴读城东泛舟联句
作者：朱诚泳
朝代：明

冉冉清溪映绿杨，杏园遥指碧云傍。藩宫地接天潢近，灵沼波分太液长。鱼鸟乐随人共狎，主宾情与世相忘。匆匆不尽仙舟兴，却笑公家镇日忙。小舟摇曳出垂杨，岸草汀花送远香。善拟东平心最乐，尊倾北海兴偏长。百年利涉兰为棹，一代豪吟笔有床。天外惠风如解事，黑云催雨助诗狂。
二月二十二日与杨应宁宪副宋惟寅宪佥强景明伴读城东泛舟联句·其一
作者：朱诚泳
朝代：明

冉冉清溪映绿杨，杏园遥指碧云傍。藩宫地接天潢近，灵沼波分太液长。鱼鸟乐随人共狎，主宾情与世相忘。匆匆不尽仙舟兴，却笑公家镇日忙。
二月二十二日与杨应宁宪副宋惟寅宪佥强景明伴读城东泛舟联句·其二
作者：朱诚泳
朝代：明

小舟摇曳出垂杨，岸草汀花送远香。善拟东平心最乐，尊倾北海兴偏长。百年利涉兰为棹，一代豪吟笔有床。天外惠风如解事，黑云催雨助诗狂。
二月花朝遇雪
作者：朱诚泳
朝代：明

春到人间五十朝，桃花破萼柳垂条。东风何事犹吹雪，浪积墙阴未肯消。
二月见梅
作者：朱诚泳
朝代：明

花开常是在严冬，今岁开当二月中。祗恐已忘松竹旧，错将贞白斗春红。
二色菊
作者：朱诚泳
朝代：明

采采深黄间浅黄，两般颜色一般香。自缘青女施神巧，幻出浓妆与淡妆。
云
作者：朱诚泳
朝代：明

肤寸起遥岑，晴空忽作阴。卷舒空有态，聚散本无心。伴鹤閒栖树，从龙惯作霖。蓬莱常五色，应护斗间深。
云景画
作者：朱诚泳
朝代：明

同云酿飞雪，远近皆琼瑶。冰壶冻六合，万木皆萧条。策蹇来幽人，抱琴度危桥。何处觅知音，前溪路迢迢。
五台之西有山曰翠微太宗避暑处也旧有离宫二曰翠微曰永庆遗趾尚存今废为寺因成一律
作者：朱诚泳
朝代：明

翠微深处翠微宫，避暑当年说太宗。吊古不须增感慨，凭高聊复得从容。千章古木苍烟合，数尺残碑碧藓封。独喜满前吟兴好，参天万朵玉芙蓉。
五王醉归图
作者：朱诚泳
朝代：明

花萼楼前日影移，暖香尘里醉归迟。如何到得开元后，不似当初共被时。花萼楼深玳宴开，诸王马上竞扶回。海棠醉杀无人管，直待渔阳战鼓催。
五王醉归图·其一
作者：朱诚泳
朝代：明

花萼楼前日影移，暖香尘里醉归迟。如何到得开元后，不似当初共被时。
五王醉归图·其二
作者：朱诚泳
朝代：明

花萼楼深玳宴开，诸王马上竞扶回。海棠醉杀无人管，直待渔阳战鼓催。
五马朝天行送严宗哲太守
作者：朱诚泳
朝代：明

五鼓紞如天欲曙，喧传五马朝天去。朱轓皂盖引双旌，逸气摩空更轩翥。文章太守真奇才，元驱五马从天来。霜蹄二十起云雾，遥遥复上黄金台。黄金台高几千尺，凤阁龙楼绚晴日。台边五马系三花，入觐天颜述臣职。年来善政满四方，口碑载道声洋洋。赐金增秩荷殊宠，永兴山水皆辉光。知君此去追前烈，鼎鼐盐梅待调燮。古来郡守作三公，努力功名趁头黑。
井
作者：朱诚泳
朝代：明

凿地牵泉脉，泠然百丈清。细涵天色杳，倒浸月华明。启钥通银槛，沈丝下玉罂。诗人多肺渴，频听辘轳声。
人日喜晴
作者：朱诚泳
朝代：明

浃旬阴忽散，楼雪尽融城。花缕迎新快，梅妆带艳明。最灵今日兆，偏胜往年情。更喜儿童唱，家家醉太平。
从军行
作者：朱诚泳
朝代：明

少年多义气，壮志在功名。许国千金重，捐身一羽轻。旌旗风外捲，笳鼓月中鸣。誓斩楼兰首，尘清万里城。
会乐图为宗弟永寿王题
作者：朱诚泳
朝代：明

四海承平庶事康，百年雅会重藩方。琴樽适兴排鸳序，礼乐禔身肃雁行。更喜阿咸从阮籍，且无成义狎宁王。天伦至乐时时有，不似兰亭一咏觞。
伤思吟
作者：朱诚泳
朝代：明

梧桐月冷夜沈沈，云母屏开思不禁。坐拥罗衾方睡涩，岂堪别院动秋砧。绛纱摇影夜灯红，霜冷芙蓉小帐空。无限幽怀何处著，沈沈都付漏声中。
伤思吟
作者：朱诚泳
朝代：明

碧云天末寒风起，吹乱宾鸿不成字。远道音书那得闻，伤心滴尽相思泪。泪痕界破腮上红，一点灵犀不可通。惊破绿窗蝴蝶梦，月明砧杵闻丁东。玉关此去三千里，离恨又从今日始。自怜不及江上莲，两两红衣并头死。
伤思吟·其一
作者：朱诚泳
朝代：明

梧桐月冷夜沈沈，云母屏开思不禁。坐拥罗衾方睡涩，岂堪别院动秋砧。
伤思吟·其二
作者：朱诚泳
朝代：明

绛纱摇影夜灯红，霜冷芙蓉小帐空。无限幽怀何处著，沈沈都付漏声中。
估客乐
作者：朱诚泳
朝代：明

郎船下江水，乘风疾若飞。与侬各分袂，掩泣牵郎衣。手拔黄金钗，临岐赠郎别。愿郎心似金，坚持莫轻折。
借山楼为汤俟庵作
作者：朱诚泳
朝代：明

十二阑干百尺楼，千年风景一时收。不妨老子常开眼，曾辱高峰为点头。爽气隔帘时冉冉，岚光浮座晚悠悠。姑苏景物分明是，底用思乡感旧游。
假山
作者：朱诚泳
朝代：明

凿破终南骨，移来置广庭。巉岩从地立，峭拔类天成。秀色凌苍霭，晴岚湿翠屏。道人幽兴远，相对每忘情。
假山
作者：朱诚泳
朝代：明

金天昨夜风雷起，知是巨灵移碨礧。擘破莲花第一峰，为吾安置庭除里。云根耸立本天成，苍苔无数雨中生。仇池不羡石为宝，等閒相对怡心情。有时吟咏消尘虑，信步推敲忘去住。竟日从容到上头，四顾悠然适佳趣。绿窗朱户厌深宫，雕阑倦赏延州红。何如身在小蓬岛，飘飘两袖乘天风。剩欲开尊？一醉，不须远召东山妓。掀髯唤起谪仙人，酒边敲碎玉如意。
假山
作者：朱诚泳
朝代：明
体裁：古风

金天昨夜风雷起，知是巨灵移碨礧。擘破莲花第一峰，为吾安置庭除里。云根耸立本天成，苍苔无数雨中生。仇池不羡石为宝，等閒相对怡心情。有时吟咏消尘虑，信步推敲忘去住。竟日从容到上头，四顾悠然适佳趣。绿窗朱户厌深宫，雕阑倦赏延州红。何如身在小蓬岛，飘飘两袖乘天风。剩欲开尊�一醉，不须远召东山妓。掀髯唤起谪仙人，酒边敲碎玉如意。
偶书
作者：朱诚泳
朝代：明

不避流言不避嫌，维藩无愧足安恬。道心向上初知进，诗思新来似觉添。临水有时閒把钓，看山无日不钩帘。乐天元是吾家趣，何必君平为我占。惆怅何须咏四愁，茫茫尘世且沈浮。一枰黑白真为敌，众口酸咸苦不侔。萋斐竟能成贝锦，戾邮惟恐谤麛裘。大东不见西人子，粲粲熊罴私与舟。此生何必卜穷通，造化从来自至公。持已不妨提四印，待人恒欲戒三穷。云开远岫连天碧，月漾澄波彻底空。俯仰乾坤都是易，管窥应笑老扬雄。
偶书
作者：朱诚泳
朝代：明

城西地卑湿，一掘能及泉。居止失将护，寒气相寅缘。冬深偶疾作，春尽犹未痊。只尺艰动履，坐久空兀然。吁嗟孝道违，于身诚有愆。父母全生之，子当慎保全。兢兢复战战，于心愧圣贤。
偶书·其一
作者：朱诚泳
朝代：明

不避流言不避嫌，维藩无愧足安恬。道心向上初知进，诗思新来似觉添。临水有时閒把钓，看山无日不钩帘。乐天元是吾家趣，何必君平为我占。
偶书·其三
作者：朱诚泳
朝代：明

此生何必卜穷通，造化从来自至公。持已不妨提四印，待人恒欲戒三穷。云开远岫连天碧，月漾澄波彻底空。俯仰乾坤都是易，管窥应笑老扬雄。
偶书·其二
作者：朱诚泳
朝代：明

惆怅何须咏四愁，茫茫尘世且沈浮。一枰黑白真为敌，众口酸咸苦不侔。萋斐竟能成贝锦，戾邮惟恐谤麛裘。大东不见西人子，粲粲熊罴私与舟。
元夕
作者：朱诚泳
朝代：明

嘘煖东风晚更微，瑶天皓月正光辉。华灯万盏楼头下，火树千枝望里飞。宴集衣冠开玳瑁，诗成咳唾落珠玑。迢迢良夜春如海，不醉樽前肯放归。
元夕分韵得红字二首
作者：朱诚泳
朝代：明

华堂灯烛影摇红，此夕衣冠宴集同。开口况逢时节好，赏心休放酒杯空。千年奎壁星重聚，万里烟霄月正中。情景可人须尽醉，咏归还向舞雩风。霄汉功名志未伸，便从岩穴问通津。江东国士无双士，林下閒人见一人。门近清淮多白鸟，堂开绿野断红尘。五千书卷床头在，旧业弓裘未是贫。
元夕分韵得红字二首 其二 送王尚文少参致政还金陵
作者：朱诚泳
朝代：明

霄汉功名志未伸，便从岩穴问通津。江东国士无双士，林下閒人见一人。门近清淮多白鸟，堂开绿野断红尘。五千书卷床头在，旧业弓裘未是贫。
元夕分韵得红字二首·其一
作者：朱诚泳
朝代：明

华堂灯烛影摇红，此夕衣冠宴集同。开口况逢时节好，赏心休放酒杯空。千年奎壁星重聚，万里烟霄月正中。情景可人须尽醉，咏归还向舞雩风。
元夕次韵
作者：朱诚泳
朝代：明

蟾窟当空满，鳌山动地来。六街香雾合，万井户扃开。烟火藏机弄，灯词作谜猜。红妆人结伴，杳杳下楼台。
元夜宴永寿府
作者：朱诚泳
朝代：明

埙篪迭奏两情欢，宝烛银屏敌夜寒。最是无边风景好，丁宁莫向醉中看。
元日遇雪
作者：朱诚泳
朝代：明

青帝今朝换物华，故将飞雪逞豪奢。嘉祥偏应三阳候，枯树争开六出花。耳底丰年先有咏，眼前生意浩无涯。妆成富贵应难并，玉宇琼楼几万家。
先天观
作者：朱诚泳
朝代：明

路入无尘境，琳宫日月长。紫芝生白石，绿竹荫丹房。晓日鸾声哕，秋风鹤梦凉。先天参透处，斟水醮虚皇。
公子行
作者：朱诚泳
朝代：明
体裁：乐府曲辞

白面青瞳照秋水，豪华知是诸公子。金鞍玉辔紫丝鞭，双双笑语东风里。越罗披体试春衣，鹘似身轻马似飞。春色薰人随处好，纵游直过妓楼西。美人楼上亲招手，公子风流能过否。绿杨树底系花骢，指点银瓶来索酒。笑将綵胜结同心，醉来一掷双南金。翠帏锦帐恣欢谑，梦入阳台何处寻。五更却恨鸡声早，马上归来踏芳草。弯弓更过曲江头，争拾金丸逐飞鸟。
公子行
作者：朱诚泳
朝代：明

白面青瞳照秋水，豪华知是诸公子。金鞍玉辔紫丝鞭，双双笑语东风里。越罗披体试春衣，鹘似身轻马似飞。春色薰人随处好，纵游直过妓楼西。美人楼上亲招手，公子风流能过否。绿杨树底繫花骢，指点银瓶来索酒。笑将綵胜结同心，醉来一掷双南金。翠帏锦帐恣欢谑，梦入阳台何处寻。五更却恨鸡声早，马上归来踏芳草。弯弓更过曲江头，争拾金丸逐飞鸟。
公无渡河
作者：朱诚泳
朝代：明

朝鲜渡头晓日寒，风掀怒浪高于山。疾鸟退飞不敢过，征夫乍见凋朱颜。蛟蟠结，龙伏眠。往来一相犯，俄顷碎舟船。念此千金躯，谁能轻弃捐。稍待风定，斯可周旋。被发之叟晨提壶，乱流径渡将焉如。波涛覆首竟沈溺，公乎公乎狂且愚。蛟饮血，龙啮尸，公无渡河竟渡之。公今既死去，我何用生为。一曲箜篌为公死，公乎公乎知不知。
关山月
作者：朱诚泳
朝代：明

关山月，居人见月伤离别。结发从军二十年，茫茫万里音书绝。黄沙碛里无人烟，健儿来往横戈鋋。有时夜渡黑河水，纵横万骑乘冰坚。千钟马湩名王醉，毡帐夜寒人不睡。朝来下令又南侵，一曲秋笳堪堕泪。北兵恃力南兵靡，东窜西逃知有几。吁嗟健骨委边尘，半是春闺梦中鬼。良人一去戍萧关，惆怅于今竟未还。独怜今夜关山月，应照刀痕与箭瘢。
兴平之西二十里有镇曰马嵬致政阎方伯文振之旧第在焉方伯盖予诗友也且喜其居近周道因为之一留仍贻之以诗曰
作者：朱诚泳
朝代：明

文章方伯早悬车，喜挹清风步二疏。好水好山供大隐，非村非郭足幽居。一缸绿蚁新醅酒，万轴牙签旧赐书。满眼儿孙终日醉，人生适意更何如。
兴庆池
作者：朱诚泳
朝代：明

绿波流尽草离离，画舫笙歌载昔时。海变桑田龙去远，云迷华表鹤归迟。歌台落寞俱陈迹，小殿荒凉有断碑。最恨沿堤杨柳树，临风依旧舞腰肢。
其日巡镇诸公暨诸藩臬候送于崇仁寺予亦有诗留别其诗云
作者：朱诚泳
朝代：明

叨绾金符守一方，喜承温诏浴温汤。行车细览江山秀，祖席遥分雨露香。绝饮平生惩酒诰，惜田宁敢蹈禽荒。归来料得无惭德，独有丹诚答圣皇。
具庆堂歌送高广原教授省亲还江西
作者：朱诚泳
朝代：明

泰和为郡壮且雄，郁然佳气常葱葱。文山字水孕灵秀，瑰奇人物生其中。高家阿翁年七帙，双瞳点漆颜如童。举案齐眉人亦健，身绥五福优閒同。百年名阀诗兼礼，先后衣冠应济济。风流江左世无双，玉树芝兰满阶砌。个中杰者乃广原，十年辅导居藩邸。驱驰千里省庭闱，宾筵暂辍刘交醴。春风吹衣宫锦香，里闾草木增辉光。承欢膝下奉颜色，具庆堂开称寿觞。罗绮丛丛咽丝竹，壶天日月何其长。古今万世尊常道，须信人生在忠孝。立身无愧显双亲，移赤还应为君报。我观具庆图，为作具庆歌。愿言齐寿耇，更比乔松多。紫泥封诰来銮坡，天恩浩荡沾馀波。具庆堂，高嵯峨，芳名千载当不磨，芳名千载当不磨。
再到天池
作者：朱诚泳
朝代：明

为爱云山几度来，芙蓉万朵插天开。出门满眼皆新句，不惜霜刀为剪裁。
再渡渭河
作者：朱诚泳
朝代：明

谷风吹渭水，二月冷于秋。动荡劳舟子，扶持藉忖留。解鞍浮从骑，鼓枻起群鸥。去去邰城近，依稀见驿楼。
再游天池普光寺忆僧性空
作者：朱诚泳
朝代：明

不到禅关二十年，无边风景尚依然。青苍远接千章树，红白新开万朵莲。习隐不为招隐赋，爱山宁惜买山钱。独怜惠远今何在，孤冢斜阳带晚烟。
再赏菊与阎文振方伯吴元素长史汤以脩纪善强景明伴读联句
作者：朱诚泳
朝代：明

秋来尝苦雨，九日喜新晴。佳色看丛菊，香醪泛落英。衣冠成胜会，弦管动新声。圣世文风盛，金天灏气清。锦屏重护影，玉篆细标名。繁露沾来重，清霜著处轻。绕篱浓复淡，倚槛直还横。异品供人玩，群葩照眼明。举杯添逸兴，把笔助吟情。酒许留连饮，诗容次第成。楚骚曾入咏，彭泽久寻盟。桃李争春艳，松篁晚自荣。秋容三径淡，雄辩四筵惊。且折簪华发，宁辞罄玉罂。不须烹白石，焉用煮黄精。中国多麟凤，边疆罢甲兵。老来辞紫绶，醉后恋银筝。云锦机中出，龙蛇笔下生。九重同覆载，四海贺升平。共喜游藩邸，何妨隐斗城。身须妨酒困，心恐为诗怦。上苑风烟隔，南阳月旦评。长诗惭我续，好景许谁争。纳海乌先堕，栖林鸟不鸣。出门归去晚，谯鼓振初更。
再题桂花画眉用前韵
作者：朱诚泳
朝代：明

露冷风清八月时，山河影里见琼枝。春禽忘却秋容淡，每向花间斗浅眉。
再题海棠黄雀用前韵
作者：朱诚泳
朝代：明

沈香亭畔露华浓，睡起妖环酒晕红。烂醉三郎浑不醒，野禽翻占五更风。
写怀
作者：朱诚泳
朝代：明

野情耽逸趣，僻地结幽居。其中何所有，左右秪图书。饱食竟无事，陈编聊卷舒。众鸟相和鸣，园林宿雨馀。好风东南来，飘飘吹我裾。愿言竟兹乐，舍此复何如。
写玉歌
作者：朱诚泳
朝代：明

砚池墨涨烟涛湿，兔颖含香扫秋碧。九疑山隔楚天遥，湘灵夜抱琅玕泣。生绡半幅凝雪光，罗缬捲风双袂凉。电掣雷轰老蛟舞，月明露冷飞鸾凰。翠拂珊瑚海波动，裁为短笛成三弄。不胜清思逼人多，唤醒江南片时梦。
农夫谣
作者：朱诚泳
朝代：明

我昨过农家，农夫于我陈。嗟嗟天地间，而唯农苦辛。春耕土埋足，夏耘汗沾巾。秋成能几何，仅得比比邻。老农惟二子，输边辛苦均。大儿援灵夏，性命逐车轮。小儿戍甘泉，身首犯边尘。老妇卖薪去，老农空一身。荒村绝鸡犬，四壁罄仓囷。公家不我恤，里胥动生嗔。鞭笞且不免，敢冀周吾贫。我农老垂死，甘为地下人。尚祈孙子辈，犹为平世民。
冬日牡丹
作者：朱诚泳
朝代：明

众芳摇落后，雪里见春红。煖律回寒律，东风占北风。林空香作阵，叶落锦成丛。拟与梅花匹，都忘富贵中。
冬日牡丹
作者：朱诚泳
朝代：明

爱日微暄破锦丛，永春园内小亭东。虚疑玄帝为青帝，却讶寒风变煖风。松竹有情同晚节，雪霜何处避春红。眼前生意多如许，可是能回造化功。
冬风
作者：朱诚泳
朝代：明

蜚廉从北帝，入丑恣威权。细舞霜回瓦，高飞雪满天。声寒催铁骑，势促脱韝鹯。摇落群芳尽，松篁独挺然。
净香亭
作者：朱诚泳
朝代：明

小结幽亭傍此君，百年风雨任朝昏。湿云侵晚笼茶灶，高节凌寒落酒樽。窗外有时摇翡翠，风前终日散兰荪。主人对此歌淇澳，剩有清声远近闻。
凉州词
作者：朱诚泳
朝代：明

十载驱驰铁马间，穷追曾过纥干山。如今烂醉蒲萄酒，有诏新来闭玉关。
凉州词
作者：朱诚泳
朝代：明

黄云漠漠接平沙，落日悲风惨暮笳。回首长安五千里，征人若个不思家。三军辛苦觅封侯，终岁防边战不休。何事孟佗凭斗酒，当时谈笑博凉州。
凉州词·其一
作者：朱诚泳
朝代：明

黄云漠漠接平沙，落日悲风惨暮笳。回首长安五千里，征人若个不思家。
凉州词·其二
作者：朱诚泳
朝代：明

三军辛苦觅封侯，终岁防边战不休。何事孟佗凭斗酒，当时谈笑博凉州。
凤吹笙曲
作者：朱诚泳
朝代：明

当年子晋学吹笙，学得丹山两凤鸣。只愿凌风归碧落，不图代日恋周京。一朝邂逅浮丘子，鹤驾飘摇羾元始。阆风玄圃友群仙，万岁千秋终不死。七月七日天下秋，分明返憩缑山头。世人可望不可近，空有涕泗交横流。吁嗟我亦子晋徒，曲终逸兴凌空虚。尘寰谪限满千岁，相与翱翔游帝都。
凤泉之南不二里有一巨石而复承一石大亦称焉以一夫撼之则其势微动加以众力则屹然莫移盖亦异也相传谓之神功石岂其然乎予停舆一视因成二诗
作者：朱诚泳
朝代：明

六丁何日遣吴刚，劈断云根此地藏。神护鬼呵经岁月，紫苔玄甲饱风霜。恨深李广空疑虎，术妙初平戏叱羊。一指撼来如欲堕，当年贲获谩誇强。谁将山骨叠层层，看到忘言理莫凭。炊饭只应仙客惯，补天惟有女娲曾。青回鸟迹苔千点，影落龙潭月半棱。寄语游人莫相近，岩墙之下尚兢兢。
凤泉之南不二里有一巨石而复承一石大亦称焉以一夫撼之则其势微动加以众力则屹然莫移盖亦异也相传谓之神功石岂其然乎予停舆一视因成二诗·其一
作者：朱诚泳
朝代：明
体裁：七言律诗

六丁何日遣吴刚，劈断云根此地藏。神护鬼呵经岁月，紫苔玄甲饱风霜。恨深李广空疑虎，术妙初平戏叱羊。一指撼来如欲堕，当年贲获谩誇强。
凤泉之南不二里有一巨石而复承一石大亦称焉以一夫撼之则其势微动加以众力则屹然莫移盖亦异也相传谓之神功石岂其然乎予停舆一视因成二诗·其二
作者：朱诚泳
朝代：明

谁将山骨叠层层，看到忘言理莫凭。炊饭只应仙客惯，补天惟有女娲曾。青回鸟迹苔千点，影落龙潭月半棱。寄语游人莫相近，岩墙之下尚兢兢。
刘节妇
作者：朱诚泳
朝代：明

结发曾期百岁同，可堪中岁命途穷。孤鸾影去青铜冷，别鹤声沈绿绮空。烈火难销心上铁，韶华不到鬓边蓬。西风一榻清秋夜，露叶萧萧坠井桐。
初度日思祖母陈太妃
作者：朱诚泳
朝代：明

初度人人绮宴开，我逢初度不胜哀。慈颜一去无消息，忍对南山泻寿杯。
初度自庆十一月十五日
作者：朱诚泳
朝代：明

行年四十尚蚩蚩，独喜年年物色宜。荔挺始看穿北土，梅花又见放南枝。三川风月供诗兴，千里河山入酒卮。俯仰自知无愧怍，不妨吟笑到期颐。
别意送凌卧岩还乡次韵
作者：朱诚泳
朝代：明

术传卢扁字钟王，两浙高名海内香。去路也知车载稳，济时何用剑生芒。鸡鸣函谷三更月，枫落吴江两岸霜。归到苕溪寻旧侣，画船诗酒水云乡。束书孤剑别西秦，红树青山泼眼新。千里风霜欺老鬓，五湖风月寄閒身。灞桥驴背惊残梦，函谷鸡声促去轮。料得纪行多赋咏，邮筒毋惜寄阳春。先生为客感秋声，岂惮还乡两月程。囊里有丹皆玉液，釜中无饭不青精。月残茅店鸡三唱，霜冷河桥马独行。去去天空风正急，渡江须待暮潮平。
别意送凌卧岩还乡次韵·其一
作者：朱诚泳
朝代：明

术传卢扁字钟王，两浙高名海内香。去路也知车载稳，济时何用剑生芒。鸡鸣函谷三更月，枫落吴江两岸霜。归到苕溪寻旧侣，画船诗酒水云乡。
别意送凌卧岩还乡次韵·其三
作者：朱诚泳
朝代：明

先生为客感秋声，岂惮还乡两月程。囊里有丹皆玉液，釜中无饭不青精。月残茅店鸡三唱，霜冷河桥马独行。去去天空风正急，渡江须待暮潮平。
别意送凌卧岩还乡次韵·其二
作者：朱诚泳
朝代：明

束书孤剑别西秦，红树青山泼眼新。千里风霜欺老鬓，五湖风月寄閒身。灞桥驴背惊残梦，函谷鸡声促去轮。料得纪行多赋咏，邮筒毋惜寄阳春。
前有一樽酒行
作者：朱诚泳
朝代：明

前有一樽酒，当筵艳绮罗。谁能寿千岁，不饮复如何。
勤有斋
作者：朱诚泳
朝代：明

六经充栋填华屋，插架更馀三万轴。黄金散尽宝奁空，犹自逢人叩书目。汧阳老伯吾藩尊，积书远欲贻儿孙。自恐疏慵陷骄惰，手持黄卷穷朝昏。鸡鸣起坐更终日，隐几吾伊忘饮食。小斋帘捲麝煤销，不管青衣花外立。夜归蜡炬射金莲，犹对朝来未尽编。穷搜苦索肯辞倦，翻笑当年边孝先。无限好书皆烂熟，磊落争誇载其腹。有时延访出朱扉，应有诸儒羡书簏。万卷开残不可当，直从今日尽羲皇。挥毫顿觉鬼神泣，嘻笑怒骂皆文章。始信诗书勤乃有，子建安能专八斗。有斐无惭淇澳诗，珍重吾藩有耆耇。
十六夜月
作者：朱诚泳
朝代：明

兔魄过三五，光同昨夜清。嫦娥非有意，尘世自无情。莫讶一分减，何伤千里明。达人穷物理，应解戒持盈。
十四夜月
作者：朱诚泳
朝代：明

二七中秋近，金波湛碧天。似悭来夕满，却比昨宵圆。白璧旋应合，青铜觑少偏。嫦娥藏贝阙，妆束未能全。
午睡
作者：朱诚泳
朝代：明

小窗一枕黑甜馀，正是黄莺唤起初。梦里谩劳寻旧约，殷勤重读寄来书。
半村为姑苏汤隐士赋
作者：朱诚泳
朝代：明

别墅深深习隐居，半依城郭半郊墟。门前流水渔郎棹，道上飞埃使者车。隔岸市諠来座远，捲帘山色入窗虚。云泥出处都随分，野有良田案有书。
华山
作者：朱诚泳
朝代：明

百里盘根远，孤高倚太空。云开仙掌日，鸟度石莲风。磅礴含元气，薰蒸妙化功。终南与太白，未许并争雄。
南园即事
作者：朱诚泳
朝代：明

草木俱摇落，穷冬迫岁华。凭谁慰岑寂，独喜见梅花。
南园对景偶书
作者：朱诚泳
朝代：明

南园风色暖，二月已回春。宴笑皆文士，过从少俗人。槛花红已遍，庭草绿初匀。富贵非吾事，韶光过眼新。
印湛然鍊师道院
作者：朱诚泳
朝代：明

五铢霞帔七星冠，洞府朝元礼数宽。一榻白云香篆袅，半窗灵籁竹声寒。瑶坛鹤占千年树，金鼎龙蟠九转丹。物外红尘浑不到，碧桃花老任春残。
即事
作者：朱诚泳
朝代：明

朱帘当昼捲，偏是爱风光。雨过？芜湿，风来杜若香。拍酣晴蝶醉，课急午蜂狂。一笑诗成处，陶然倒玉觞。
即事
作者：朱诚泳
朝代：明
体裁：五言律诗

朱帘当昼捲，偏是爱风光。雨过�芜湿，风来杜若香。拍酣晴蝶醉，课急午蜂狂。一笑诗成处，陶然倒玉觞。
即事
作者：朱诚泳
朝代：明

轩扉闲白日，槐柳荫清渠。阶下千竿竹，床头万卷书。草香薰蛱蝶，水暖养芙蕖。对景情无限，清吟兴有馀。
即景
作者：朱诚泳
朝代：明

一雨消残暑，金风起树端。草根蛩唧唧，天末露漙漙。地僻人偏逸，心清梦亦安。吟成无个事，对景独凭阑。
又和蓝田道中
作者：朱诚泳
朝代：明

风雪交加岁晚时，一年节候又将移。官庖有廪堪沽酒，野店无梅欲废诗。白凤随车归院疾，银杯逐马度桥迟。关西重见杨夫子，犹恐前身是伯夷。
口占
作者：朱诚泳
朝代：明

万事无能只守愚，年来更与世情疏。等閒欲射韩公策，已负平生未见书。
古意
作者：朱诚泳
朝代：明

君好堤边柳，妾好岭上松。堤柳吐轻絮，飞去无定踪。不如松有操，郁郁傲寒冬。君好江上舟，妾好岸边树。舟行遇风波，飘泊无常处。何如树不移，风波自来去。
古意
作者：朱诚泳
朝代：明

莫栽莲在沼，莫种柳临岐。莲实中多苦，莲根中多丝。杨柳垂长条，犹解赠别离。
古意
作者：朱诚泳
朝代：明

袅袅竹成竿，累累花结子。永怀不寐人，空闺愁欲死。
古意·其一
作者：朱诚泳
朝代：明

君好堤边柳，妾好岭上松。堤柳吐轻絮，飞去无定踪。不如松有操，郁郁傲寒冬。
古意·其二
作者：朱诚泳
朝代：明

君好江上舟，妾好岸边树。舟行遇风波，飘泊无常处。何如树不移，风波自来去。
古离别
作者：朱诚泳
朝代：明

参商各两地，郁郁苦怀思。不见回辕日，空怜执手时。清霜疏柳脆，明月断鸿迟。岁晏无消息，安知会晤期。
同阎文振方伯仰晋卿宪副池亭小酌
作者：朱诚泳
朝代：明

绿荷池上小亭台，红白莲花映日开。喜共薇垣高士话，况逢冰署可人来。谩将景物酬诗句，何用笙歌送酒杯。坐久香风生白苧，不知身外有蓬莱。
后园写景
作者：朱诚泳
朝代：明

城中寸金营寸土，我爱斯园带花坞。依稀风景小蓬莱，始信神仙有宫府。钱刀不惜走天涯，殷勤远致江南花。沿阶异草多葱茜，参天老木何槎牙。谁移泰华终南石，巧作山峰叠青壁。山下池中几种莲，赤白红黄更青碧。金鲤银鲂玳瑁鱼，往来自适恒如如。一点尘埃飞不到，水晶宫殿涵清虚。花时最爱花王好，魏紫姚黄开更早。玉盘斜瑩寿安红，却为迷离被花恼。两行槐幄夹高柳，时送清风到窗牖。绿阴啼鸟共幽人，爽气自能消宿酒。黄花采采开深秋，满林红叶霜初收。几度醉游明月夜，天香万斛沾轻裘。山头一夜风吹雪，万木萧条寒栗烈。索笑闲寻绿萼梅，三种还分蜡红白。松柏苍苍桧竹青，相看同结岁寒盟。满前好景道不得，四时诗兴还相萦。柏台豸史薇垣老，吴语诗翁共襟抱。能吟宾从亦相从，好谜奇猜多绝倒。优游幸际太平时，有园有酒宁无诗。但愿花开诗侣健，年年共醉黄金卮。
后园写景
作者：朱诚泳
朝代：明
体裁：古风

城中寸金营寸土，我爱斯园带花坞。依稀风景小蓬莱，始信神仙有宫府。钱刀不惜走天涯，殷勤远致江南花。沿阶异草多葱茜，参天老木何槎牙。谁移泰华终南石，巧作山峰叠青壁。山下池中几种莲，赤白红黄更青碧。金鲤银鲂玳瑁鱼，往来自适恒如如。一点尘埃飞不到，水晶宫殿涵清虚。花时最爱花王好，魏紫姚黄开更早。玉盘斜莹寿安红，却为迷离被花恼。两行槐幄夹高柳，时送清风到窗牖。绿阴啼鸟共幽人，爽气自能消宿酒。黄花采采开深秋，满林红叶霜初收。几度醉游明月夜，天香万斛沾轻裘。山头一夜风吹雪，万木萧条寒栗烈。索笑闲寻绿萼梅，三种还分蜡红白。松柏苍苍桧竹青，相看同结岁寒盟。满前好景道不得，四时诗兴还相萦。柏台豸史薇垣老，吴语诗翁共襟抱。能吟宾从亦相从，好谜奇猜多绝倒。优游幸际太平时，有园有酒宁无诗。但愿花开诗侣健，年年共醉黄金卮。
向读三秦记闻周平王东迁见白鹿於此原以是得名予自辋川经此漫思往事而姑识之以诗
作者：朱诚泳
朝代：明
体裁：七言绝句

周辙东迁叹黍离，巍然王业遽陵迟。千年白鹿空原外，争似呦呦在囿时。
君子行
作者：朱诚泳
朝代：明

君子防未然，所贵远嫌疑。莫登权倖门，莫交寡妇儿。权门苟栖托，终当被人訾。孤儿一与交，将疑私乃慈。拾尘与掇蜂，圣贤尚蒙欺。瓜田及李下，君子当慎之。
君马黄
作者：朱诚泳
朝代：明

君马黄，臣马白。二马并驱驰，共逐长安陌。美人归以西，臣马逐轮蹄。美人归以北，臣马追车辙。愿逐美人保终始，不惜驽骀为君死。
听嵇美中弹琴
作者：朱诚泳
朝代：明

有客有客携焦尾，玉立庭阶俨容止。胠囊为我拂金徽，一泻幽怀弄清徵。游心太古契冰弦，五音高下声相宣。调成起立命之坐，焚香先鼓南薰篇。初疑眤眤语儿女，指下丝声写凄楚。忽然放手如风生，猛士战场齐奋举。须臾一段在高山，穿云裂石谁能攀。终南泰华几千仞，恍惚置我庭除间。宫沈羽振复流水，倒泻银河犹未已。龙门九折出昆崙，骇驶惊翻千万里。吾生雅澹厌纷纭，赵瑟秦筝浑蔑闻。为君净洗钟生耳，共随白鹤巢松云。
听康都阃弹琴
作者：朱诚泳
朝代：明

金炉香篆袅，玉轸韵铿然。玄酒真无味，清商不在弦。带霜鸣候雁，和月泻寒泉。一曲猗兰古，将军妙莫传。
听弹琴
作者：朱诚泳
朝代：明

流水与高山，泠泠十指间。清风明月夜，白鹤自飞还。
听郑生弹琴
作者：朱诚泳
朝代：明

分明流水与高山，清响泠泠入指寒。彷佛九皋明月夜，声声鹤唳海天宽。
听雨不寐
作者：朱诚泳
朝代：明

风送檐花落，沈沈听转更。银缸留湿焰，玉漏滴寒声。谪戍魂先杳，怀人梦未成。杜陵当此夜，醉咏动高情。
听雪
作者：朱诚泳
朝代：明

玉屑兼风捲地惊，坐疑天籁不胜清。吴蚕食叶渐无迹，江蟹行沙碎有声。诗梦又从深夜转，春愁还向隔年生。閒门要路无遗处，谁谓滕神亦世情。
吴钩行
作者：朱诚泳
朝代：明

吴钩铸鬼工，锋锷耀昆铁。游侠购千金，羌人犹未灭。
周处三害图
作者：朱诚泳
朝代：明

膂力兼人胆气粗，势同蛟虎虐无辜。若非父老一言悟，安得乡闾三害无。死国能坚忠义节，读书还作圣贤徒。男儿改过非难事，千古英风激懦夫。
和华亭道中雨晴
作者：朱诚泳
朝代：明

五花骢马鞚青丝，宪使高秋按节时。贪吏望风争解印，远人归化纳降旗。草间泣露蛩声切，尘外摩空鸟力疲。景物满前骚兴在，不妨头上雨催诗。
和咏雪
作者：朱诚泳
朝代：明

六花飞舞乱西东，一白茫茫路不通。闭户高眠穷巷客，维舟独钓破蓑翁。川原缭绕疑琼岛，草树高低见玉丛。最喜丰年先有兆，来麰生意已无穷。
和张廷仪绣衣赏菊十二绝
作者：朱诚泳
朝代：明

占断西风第一芳，精神真欲傲严霜。红颜浪说天魔队，金粟如来独面黄。东篱谁解惜芬芳，花未残时节未霜。珍重樽前论花品，行台今日有苏黄。秋风谁敢擅幽芳，江上芙蓉亦怕霜。惟有东篱陶令菊，独将金色斗橙黄。肯随桃李竞春芳，独倚东篱惯傲霜。试向牡丹园里看，空馀玉篆记姚黄。传老元来有世芳，孙枝分出几星霜。姮娥只解誇仙桂，不道人间有鞠黄。秋花妆点满篱芳，带土移来尚有霜。红紫不须争烂漫，独怜真色属金黄。行台柱史振馀芳，怪底长安夜有霜。此日东篱同把酒，金英须避豸冠黄。幽花向晚压群芳，青女相怜未著霜。珍重品题逢豸史，重来应见带围黄。烂漫西风九月芳，锦围深护未经霜。花神不爱春前品，铸出金钱破眼黄。清才豸史漱清芳，口嚼清冰面有霜。老圃秋容期晚节，此心白日到羲黄。秋满东篱色正芳，妒花青女欲飞霜。小亭清赏来诗侣，绿蚁浮杯荐蟹黄。绣衣玉斧重流芳，劲节曾霏九夏霜。记取长安今日别，红亭处处菊花黄。
和张廷仪绣衣赏菊十二绝·其一
作者：朱诚泳
朝代：明

占断西风第一芳，精神真欲傲严霜。红颜浪说天魔队，金粟如来独面黄。
和张廷仪绣衣赏菊十二绝·其七
作者：朱诚泳
朝代：明

行台柱史振馀芳，怪底长安夜有霜。此日东篱同把酒，金英须避豸冠黄。
和张廷仪绣衣赏菊十二绝·其三
作者：朱诚泳
朝代：明

秋风谁敢擅幽芳，江上芙蓉亦怕霜。惟有东篱陶令菊，独将金色斗橙黄。
和张廷仪绣衣赏菊十二绝·其九
作者：朱诚泳
朝代：明

烂漫西风九月芳，锦围深护未经霜。花神不爱春前品，铸出金钱破眼黄。
和张廷仪绣衣赏菊十二绝·其二
作者：朱诚泳
朝代：明

东篱谁解惜芬芳，花未残时节未霜。珍重樽前论花品，行台今日有苏黄。
和张廷仪绣衣赏菊十二绝·其五
作者：朱诚泳
朝代：明

传老元来有世芳，孙枝分出几星霜。姮娥只解誇仙桂，不道人间有鞠黄。
和张廷仪绣衣赏菊十二绝·其八
作者：朱诚泳
朝代：明

幽花向晚压群芳，青女相怜未著霜。珍重品题逢豸史，重来应见带围黄。
和张廷仪绣衣赏菊十二绝·其六
作者：朱诚泳
朝代：明

秋花妆点满篱芳，带土移来尚有霜。红紫不须争烂漫，独怜真色属金黄。
和张廷仪绣衣赏菊十二绝·其十
作者：朱诚泳
朝代：明

清才豸史漱清芳，口嚼清冰面有霜。老圃秋容期晚节，此心白日到羲黄。
和张廷仪绣衣赏菊十二绝·其十一
作者：朱诚泳
朝代：明

秋满东篱色正芳，妒花青女欲飞霜。小亭清赏来诗侣，绿蚁浮杯荐蟹黄。
和张廷仪绣衣赏菊十二绝·其十二
作者：朱诚泳
朝代：明

绣衣玉斧重流芳，劲节曾霏九夏霜。记取长安今日别，红亭处处菊花黄。
和张廷仪绣衣赏菊十二绝·其四
作者：朱诚泳
朝代：明

肯随桃李竞春芳，独倚东篱惯傲霜。试向牡丹园里看，空馀玉篆记姚黄。
和晚渡咸阳
作者：朱诚泳
朝代：明

长堤漠漠绕晴川，芳草离离接远天。几处夕阳林外鸟，半篙秋水渡头船。青山伯业成馀烬，紫蔓残碑纪昔年。薄暮行人呼愈急，短衫黄帽立沙边。
和杨宪副应宁过蓝桥
作者：朱诚泳
朝代：明

摇摇小队出蓝关，一路凌兢马足悭。万里同云迷玉宇，满天霏雪幻银山。枝翻宿鸟惊难定，苔长新痕湿未斑。却忆昌黎经此日，凭谁沽酒慰愁颜。
和杨应宁佥宪咏雪韵
作者：朱诚泳
朝代：明

尘世茫茫昏又晓，眼底何人能了了。闻君玉节驻分司，试卷委填知几抱。是时天女剪冰花，妆点人间何太巧。对此犹疑万玉妃，缀凤裁鸾竞相效。丰年有兆笑声多，无那贫儿却成恼。萧条门巷断人行，风沙扰地凭谁扫。江山觱栗如摧枯，一夜长梢都压倒。乾坤幻作水晶宫，玉峰万仞成纤眇。侵凌亦有堂前萱，不及梅花颜色好。海云滚浪还促空，倒撒珠玑落天表。驿途来往亦良苦，驱驰不异蓝关道。推敲马上有新诗，象外神游劳腹稿。形容变态步今古，大笔端能补天造。周诗曾咏屡丰年，谁识丰年为国宝。百谷于人皆有功，岂若来牟最收早。我愿东西南北人，鼓腹熙熙各温饱。老翁击壤不知寒，倚醉欢呼臂先掉。行台题咏极清新，眼底如君应最少。长歌和竟起清风，坐拥冰壶天杳杳。
和杨应宁宪副咏雪诗荅翟少参
作者：朱诚泳
朝代：明

调得新声好自弹，雪车冰柱逼人寒。薇垣有客能相和，一曲空传下里难。
和次阎大参韵
作者：朱诚泳
朝代：明

报国曾将素志酬，乞归还爱草堂幽。夕阳帘捲吴山碧，野渡舟横陇水流。诗酒放怀三径地，乡园飞梦五云楼。身閒况是心无累，半百年来未白头。
和苏长公聚星堂禁体雪诗韵
作者：朱诚泳
朝代：明

簌簌窗前蚕食叶，知是尖风又吹雪。烟消榾柮地炉寒，兀坐书空正愁绝。后园脩竹委长身，戛戛声中都压折。幽禽冻杀不知数，猛虎深林踪迹灭。海底灵鳌亦伏藏，纵有长竿孰能掣。冻芽满地未穿土，安得盈筐供采缬。呼舟策蹇亦何事，来往搜奇徒屑屑。人生有酒但宜醉，回首光阴真一瞥。仰面呜呜双耳热，功名富贵吾何说。只恐诗成不著题，铸错难聚九州铁。
和赏菊与长史吴元素游正固纪善汤以脩伴读强景明联句
作者：朱诚泳
朝代：明

此日登高节，东篱菊正花。满园香似麝，千本直如麻。斸出从园脚，移来傍水涯。高情盟晚节，好景殿年华。富贵惭曹植，疏狂笑孟嘉。金铃低护雀，湘竹细分虾。喜入徵君眼，慵簪美妓丫。古词翻曲谱，新调入筝琶。酒艳流琼液，花光绚彩霞。环亭诸品植，压帽数枝斜。脆管初喧席，寒蜂正恋葩。弁欹从客笑，句就任渠誇。正味轻椒桂，馀甘溢齿牙。情酣非为酒，神醒尚宜茶。忘势情偏洽，崇儒礼莫加。吟长香易烬，令急鼓频挝。宴晚烧高烛，归时驾小车。衣冠叨盛会，辞翰愧名家。货色非吾事，游畋肯自奢。好怀聊共适，内酝不须赊。高宴如凌汉，清游似泛槎。飞觞劳侍史，协律付官娃。挥笔疑神助，淋漓墨点鸦。
和韵寄日华上人
作者：朱诚泳
朝代：明

几年不见佛图澄，龙象天高未许登。西土重来思有道，亲藩分守愧无能。曾闻心印传诸祖，更喜诗坛续九僧。料得山居无个事，蒲团终日课莲经。当年曾会景隆池，千里难禁别后思。古寺春深花落后，小轩人静月明时。寒山笑谑都成偈，无本推敲酷爱诗。何日重来寻旧约，相逢一笑话襟期。
和韵寄日华上人·其一
作者：朱诚泳
朝代：明

几年不见佛图澄，龙象天高未许登。西土重来思有道，亲藩分守愧无能。曾闻心印传诸祖，更喜诗坛续九僧。料得山居无个事，蒲团终日课莲经。
和韵寄日华上人·其二
作者：朱诚泳
朝代：明

当年曾会景隆池，千里难禁别后思。古寺春深花落后，小轩人静月明时。寒山笑谑都成偈，无本推敲酷爱诗。何日重来寻旧约，相逢一笑话襟期。
和马天禄宪副陇州简阎光甫大参
作者：朱诚泳
朝代：明

悠悠汧水带云流，白草黄沙接远洲。风断归鸿迷别渚，霜寒落木动高秋。番营人散城边马，野渡僧归月下舟。独有高閒当此际，每将心迹寄菟裘。
咏诗
作者：朱诚泳
朝代：明

雅趣天机动，豪吟一世惊。百篇谁复断，千载杜陵情。
咏雪
作者：朱诚泳
朝代：明

尖风中宵来，势力两具足。寒威侵人肌，素色绚我目。高观银河迷，远望翠岭没。春彫千梅花，夜照万蜡烛。乔松低疏枝，老柏露瘦骨。庭空堆飞盐，院冷折大竹。茶空新条严，酒罄宿债促。吟哦娱吾心，富贵匪我欲。长愁难消除，短恨易屏逐。来牟盈三川，集霰遍四渎。端居叨藩维，稔岁念夏屋。兹逢群公贤，饱我百姓腹。吁嗟天潢分，羽葆坐衮服。焉能酬皇仁，北望但颂祝。如冈还如陵，万祀纳景福。
咏雪和杨应宁宪副韵
作者：朱诚泳
朝代：明

玉节多沾柳絮，鹭车踏碎冰花。借问行台何处，乾坤虚白为家。灞蹇无人堪跨，剡舟有客空回。争似风流豸史，聚星独擅诗才。
咏雪和杨应宁宪副韵·其一
作者：朱诚泳
朝代：明

玉节多沾柳絮，鹭车踏碎冰花。借问行台何处，乾坤虚白为家。
咏雪和杨应宁宪副韵·其二
作者：朱诚泳
朝代：明

灞蹇无人堪跨，剡舟有客空回。争似风流豸史，聚星独擅诗才。
咏雪和欧阳公禁体韵
作者：朱诚泳
朝代：明

长空汗漫呈六萼，脉脉随风旋回薄。望穷袤广极幽潜，至巧信出天机作。江山一洗尘土空，使我方寸成恢廓。即妨见晛行且消，轻体不受春阳烁。闭门静听疑有异，历乱寒声瓦沟落。衾裯如水不成眠，起坐中庭拥裘貉。狡兔失穴不得归，饥鹰敛翮难施攫。农仓有粟床有酝，醉饱歌讴跃如雀。出门玩赏恣所如，水行孤舟陆双屩。一方坐食百无补，矧敢暇逸先民乐。题诗苦无道韫续，取茗不待家姬瀹。纸窗官烛夜沈沈，翠柏苍松云漠漠。翻思吟社十年事，白战坛中曾拥槊。短歌聊尔代风谣，不似寻常浪吟噱。
咏雪和苏长公韵
作者：朱诚泳
朝代：明

已密还疏乱更纤，袭人寒气十分严。可能端木皆成粟，未必杨花却似盐。冷咽铜龙沈晓漏，声酣铁马战风檐。晓来忽报红轮上，仙掌依稀露指尖。长乐钟声散曙鸦，九衢风力疾于车。折残渭水竿竿竹，拟遍梁园树树花。沃野春回千陇麦，层檐冰缀万人家。句清无奈茶烟湿，撚断吟髭手谩叉。
咏雪和苏长公韵·其一
作者：朱诚泳
朝代：明

已密还疏乱更纤，袭人寒气十分严。可能端木皆成粟，未必杨花却似盐。冷咽铜龙沈晓漏，声酣铁马战风檐。晓来忽报红轮上，仙掌依稀露指尖。
咏雪和苏长公韵·其二
作者：朱诚泳
朝代：明

长乐钟声散曙鸦，九衢风力疾于车。折残渭水竿竿竹，拟遍梁园树树花。沃野春回千陇麦，层檐冰缀万人家。句清无奈茶烟湿，撚断吟髭手谩叉。
咏雪次杨应宁宪副韵
作者：朱诚泳
朝代：明

吾道日中天，万古焉能灭。惟君善化人，时雨成春雪。冒雪多劳勚，乘危亦苦辛。相逢如借问，不是探梅人。
咏雪次杨应宁宪副韵·其一
作者：朱诚泳
朝代：明

吾道日中天，万古焉能灭。惟君善化人，时雨成春雪。
咏雪次杨应宁宪副韵·其二
作者：朱诚泳
朝代：明

冒雪多劳勚，乘危亦苦辛。相逢如借问，不是探梅人。
咏雪次韵
作者：朱诚泳
朝代：明

纷纷瑞叶下遥天，宫阙高寒搅夜眠。指露却愁东郭履，兴阑还笑剡溪船。党姬风味羊羔酒，谢女才情柳絮联。最喜太平先有兆，一冬三白遍秦川。
咏黄莲花
作者：朱诚泳
朝代：明

水花分别种，红白敢争妍。南国灵根老，中央正色鲜。宫妃重入步，院吏误相传。安得濂溪种，移来共岁年。
哀娄克让方伯
作者：朱诚泳
朝代：明

忆昨西台持宪节，金玉当筵识颜色。每同苑圃赏春花，更与池亭醉秋月。怜君文雅复能诗，等闲出口皆奇辞。清音不啻振金石，妙思真如抽茧丝。一从作牧西川去，食少事烦劳百虑。漏天湿暗芙蓉城，晴雪光摇紫薇署。去年听说监文场，六经入手生寒芒。精神坐耗真可惜，冰魂雪魄成茫茫。赤虬天上来符吏，知是虚皇徵作记。空堂永夜冷凄凄，寂寞谁承身后事。兰台柱史重歔欷，为作祠堂在棘闱。我亦临风歌楚些，还思化鹤一来归。
哭宪皇帝
作者：朱诚泳
朝代：明

玉帛常思拜冕旒，此生谁道竟无由。九重宫阙风云惨，万里山河草木愁。昧谷日沈天漠漠，鼎湖龙去路悠悠。宗臣一掬伤心泪，洒向黄河日夜流。
喜西安严太守祷雨有感
作者：朱诚泳
朝代：明

火云衔日烧天地，万井炎蒸腾火气。终南泰华翠欲乾，水底乖龙正昏睡。大造茫茫不可呼，天符何事封江湖。岳神不敢作云雨，三川二麦垂焦枯。神明太守共天职，廉平允合神明德。朝祈暮祷曲江池，马上去来无倦色。南山缚虎斫其头，黄冠持篆沈中流。绿章飞奏沥肝胆，天门夜启风飕飕。帝命金童追雨部，顷见云师布天宇。雷声震起五方龙，三日淋漓泻膏乳。二麦从今庆有秋，更期百谷盈西畴。官家在在足仓廪，烝黎处处兴歌讴。旱魃潜回灾沴息，多君独有回天力。秦人若解纪声诗，穹碑定伐南山石。
四友轩
作者：朱诚泳
朝代：明

松竹梅花旧有名，幽人又结岁寒盟。翻云覆雨嫌时态，傲雪凌霜有故情。人物每同三益好，丰标况是一般清。相看冷淡空山里，尔汝忘形度此生。
四时词
作者：朱诚泳
朝代：明

东君着意净尘土，无限春藏旧花坞。风雷初动曲江头，鞭起苍龙夜喷吐。喷云作雨结微阴，红绿扶春上远林。秋千院落人如玉，一刻直抵千黄金。绿窗风暖语鹦鹉，香气薰人日亭午。海棠睡足倚雕阑，花罥游丝帘外舞。凤笙龙管金叵罗，乌衣能舞莺能歌。春光九十转头去，有酒不饮如诗何。长安炎蒸无地著，望望翠乾云扫岳。南来天上火龙飞，谁敢冲烟犯头角。宫院沈沈白昼长，槐阴满地蔷薇香。水晶帘动侍儿入，玉壶金碗供寒浆。碧池荷叶圆如镜，为折荷花断荷柄。捲来荐酒藉清香，满泛流霞飞逸兴。鬅鬙露坐日养慵，三庚惮暑难为容。乘酣直欲袖明月，飞上终南第一峰。金天凉冷金风急，万点金萤照宫掖。银床夜夜落梧桐，宫树朝来零露湿。乘闲试上来青楼，咫尺南山入远眸。阑干徙倚括奇观，诗成敲折珊瑚钩。东篱采采黄金蕊，远致南阳菊潭水。安排服食制颓龄，水味花香溅牙齿。酒满金罍秋月明，可人别去不胜情。短书欲寄何由达，万里长天一雁声。长安一夜酸风吼，雪片朝来大如手。红炉乍煖凤笙温，旋割羊羔荐春酒。金天肃杀春到迟，貂裘无奈冷相欺。小奴走报启扉入，梅花方著东南枝。雪霁怀人动清兴，剡溪灞上多奇胜。呼舟策蹇两相妨，区区富贵谩千乘。方阁护云颜渥丹，青绫纸帐薰沈檀。人间清夜不成寐，天上琼楼几许寒。
四时词·其一
作者：朱诚泳
朝代：明

东君着意净尘土，无限春藏旧花坞。风雷初动曲江头，鞭起苍龙夜喷吐。喷云作雨结微阴，红绿扶春上远林。秋千院落人如玉，一刻直抵千黄金。绿窗风暖语鹦鹉，香气薰人日亭午。海棠睡足倚雕阑，花罥游丝帘外舞。凤笙龙管金叵罗，乌衣能舞莺能歌。春光九十转头去，有酒不饮如诗何。
四时词·其三
作者：朱诚泳
朝代：明

金天凉冷金风急，万点金萤照宫掖。银床夜夜落梧桐，宫树朝来零露湿。乘闲试上来青楼，咫尺南山入远眸。阑干徙倚括奇观，诗成敲折珊瑚钩。东篱采采黄金蕊，远致南阳菊潭水。安排服食制颓龄，水味花香溅牙齿。酒满金罍秋月明，可人别去不胜情。短书欲寄何由达，万里长天一雁声。
四时词·其二
作者：朱诚泳
朝代：明

长安炎蒸无地著，望望翠乾云扫岳。南来天上火龙飞，谁敢冲烟犯头角。宫院沈沈白昼长，槐阴满地蔷薇香。水晶帘动侍儿入，玉壶金碗供寒浆。碧池荷叶圆如镜，为折荷花断荷柄。捲来荐酒藉清香，满泛流霞飞逸兴。鬅鬙露坐日养慵，三庚惮暑难为容。乘酣直欲袖明月，飞上终南第一峰。
四时词·其四
作者：朱诚泳
朝代：明

长安一夜酸风吼，雪片朝来大如手。红炉乍煖凤笙温，旋割羊羔荐春酒。金天肃杀春到迟，貂裘无奈冷相欺。小奴走报启扉入，梅花方著东南枝。雪霁怀人动清兴，剡溪灞上多奇胜。呼舟策蹇两相妨，区区富贵谩千乘。方阁护云颜渥丹，青绫纸帐薰沈檀。人间清夜不成寐，天上琼楼几许寒。
四美人图为永寿王东轩题
作者：朱诚泳
朝代：明

春宵苦短春昼长，梦回残月穿回廊。西楼晓晴花气重，东风吹入帘栊香。起傍雕阑久延伫，雾煖只愁花睡去。高烧银烛绕花傍，唱彻金鸡海天曙。绿烟散尽天如洗，露滴银床尘不起。寒冰一片湿欲流，冷浸碧空秋万里。倚阑相对不胜情，翠袖飘风舞态轻。香烬宝炉檀板歇，桂花阴底夜三更。银蟾夜落金盆冷，玉手翻波弄晴景。广寒移入水晶宫，掌上分明见清影。深闺静悄不成眠，欲问嫦娥路渺然。秦楼人去彩鸾杳，冰光此夕因谁圆。惜春无计留春住，手撚花枝绕花树。嫩红深白总堪怜，来往徘徊不能去。归来妆阁日未曛，满身花露喷馀芬。笑舒玉指捲双袂，试问女奴闻不闻。
四美人图为永寿王东轩题·其一
作者：朱诚泳
朝代：明

春宵苦短春昼长，梦回残月穿回廊。西楼晓晴花气重，东风吹入帘栊香。起傍雕阑久延伫，雾煖只愁花睡去。高烧银烛绕花傍，唱彻金鸡海天曙。
四美人图为永寿王东轩题·其三
作者：朱诚泳
朝代：明

银蟾夜落金盆冷，玉手翻波弄晴景。广寒移入水晶宫，掌上分明见清影。深闺静悄不成眠，欲问嫦娥路渺然。秦楼人去彩鸾杳，冰光此夕因谁圆。
四美人图为永寿王东轩题·其二
作者：朱诚泳
朝代：明

绿烟散尽天如洗，露滴银床尘不起。寒冰一片湿欲流，冷浸碧空秋万里。倚阑相对不胜情，翠袖飘风舞态轻。香烬宝炉檀板歇，桂花阴底夜三更。
四美人图为永寿王东轩题·其四
作者：朱诚泳
朝代：明

惜春无计留春住，手撚花枝绕花树。嫩红深白总堪怜，来往徘徊不能去。归来妆阁日未曛，满身花露喷馀芬。笑舒玉指捲双袂，试问女奴闻不闻。
团扇郎
作者：朱诚泳
朝代：明

团扇复团扇，皎如明月秋。西风易憔悴，从此见郎羞。
园亭小集
作者：朱诚泳
朝代：明

煖玉流霞次第传，满前吟料自无边。风回窗竹惊香粉，雨绣亭苔蚀紫钱。断续蝉声琴入奏，翩？鹤袂雪当筵。饮馀燕坐心如许，读到南华第几篇。
园亭小集
作者：朱诚泳
朝代：明
体裁：七言律诗

煖玉流霞次第传，满前吟料自无边。风回窗竹惊香粉，雨绣亭苔蚀紫钱。断续蝉声琴入奏，翩�鹤袂雪当筵。饮馀燕坐心如许，读到南华第几篇。
圣君曲
作者：朱诚泳
朝代：明

圣人履天位，驭世应昌期。宝历千年运，神京万世基。梯航来职贡，海岳拱神祇。常道陈中夏，仁恩洽四夷。仪文唐制度，官属汉威仪。气正三辰顺，年登百谷滋。河清龟出洛，日暖凤鸣岐。大地歌谣满，唐虞今在兹。
塞上词
作者：朱诚泳
朝代：明

漠漠黄沙隔汉关，西风狐兔满西山。喧阗笳鼓随烽火，知是将军夜猎还。
壮士行
作者：朱诚泳
朝代：明

寝帐夜闻鸡，起坐气如虎。怒发赫冲冠，拔剑灯前舞。
处善楼为永寿王东轩题
作者：朱诚泳
朝代：明

百尺危楼喜落成，九重赐额一时荣。圣经浩浩乾坤大，祖训谆谆日月明。莫向绮罗丛里醉，直须韦布境中行。传来天语南山重，好学间平享令名。
夏仲昭墨竹
作者：朱诚泳
朝代：明

容台挥翰写琅玕，墨汁淋漓湿未乾。一片潇湘水云意，不胜清露逼人寒。
夏多雨
作者：朱诚泳
朝代：明

时光临季夏，终日苦滂沱。曲径深苍藓，方塘涨碧波。炎威侵幌少，寒气袭人多。为问调元手，阴阳理若何。
夏夜
作者：朱诚泳
朝代：明

月翻惊鹊影，风咽乱蝉声。独坐忘尘虑，宵分梦未成。
夏夜
作者：朱诚泳
朝代：明

火云才见敛奇峰，隐隐前溪递晚钟。碎玉铿锵风动竹，零金散乱月穿松。荷盘烛影明还灭，鹊尾沈烟淡复浓。吟倚朱栏清不寐，可堪宫漏促铜龙。
夏夜
作者：朱诚泳
朝代：明

赤日当空下，轻飙送晚凉。鬅鬙便露坐，沆瀣足天浆。扇扑流萤乱，帘浮睡鸭香。炎熇尚烦郁，苦乐未能忘。
夏日内燕后偶成
作者：朱诚泳
朝代：明

日上扶桑曙色分，湘帘如水逗南薰。雀屏巧刺笼金饰，凤斝轻镌暖玉纹。缥缈宝香穿仗入，铿锵环佩隔花闻。华堂宴罢高眠处，肯向阳台梦楚云。
夏日即事
作者：朱诚泳
朝代：明

银床冰簟暑风清，宴坐频挥玉麈轻。好鸟向人如欲语，新花照眼更多情。一拳怪石当窗小，几派流泉到沼平。最喜平安轩外竹，萧萧先已送秋声。
夏晓
作者：朱诚泳
朝代：明

骄阳将出海，斜月淡无光。槛竹摇风细，池荷浥露香。辘轳鸣曙井，褦襶促晨装。徙卧南荣下，居然枕簟凉。
夜坐
作者：朱诚泳
朝代：明

月冷梅妆淡，风恬鸟睡痴。迢迢宫烛尽，谁问夜何其。
夜坐不寐听雨
作者：朱诚泳
朝代：明

积雨兼旬未放晴，瓦沟银竹势如倾。楼头画鼓三更尽，窗下残灯一点明。诗客此时偏得句，旅人今夕不胜情。悬知足慰三农望，稼穑今秋定有成。
夜坐有怀
作者：朱诚泳
朝代：明

独坐有寒灯，故人千里别。雁过月明时，感我情凄切。
夜坐有怀郑司寇时良
作者：朱诚泳
朝代：明

青灯孤坐久，百感雨中生。驻目关山隔，惊心岁月更。寒蛩鸣四壁，征雁度重城。歌罢停云句，寥寥梦不成。湖海论心少，惟君最我知。几年成旷别，千里动遐思。细雨灯残夜，寒风叶落时。天涯云树隔，会晤杳难期。
夜坐有怀郑司寇时良·其一
作者：朱诚泳
朝代：明

青灯孤坐久，百感雨中生。驻目关山隔，惊心岁月更。寒蛩鸣四壁，征雁度重城。歌罢停云句，寥寥梦不成。
夜坐有怀郑司寇时良·其二
作者：朱诚泳
朝代：明

湖海论心少，惟君最我知。几年成旷别，千里动遐思。细雨灯残夜，寒风叶落时。天涯云树隔，会晤杳难期。
夜坐纳凉
作者：朱诚泳
朝代：明

桃笙豹枕竹方床，爽气微添白苧裳。宫漏穿花声断续，疏萤度水影煇煌。玉绳低转繁星乱，银浦斜连淡月凉。清兴满怀诗吻渴，笑拈斗柄挹天浆。
夜坐闻笛
作者：朱诚泳
朝代：明

谁人吹笛倚楼东，静夜闻来迥不同。嘹喨数声云散后，凄清三弄月明中。梅花落尽江城雪，杨柳凋残野渡风。坐久不知黄鹤隔，参差树影上帘栊。
夜宴
作者：朱诚泳
朝代：明

华堂今夕绮筵开，为报龙铜且莫催。人静小屏红烛短，姮娥还送月明来。
夜宴词
作者：朱诚泳
朝代：明

凤管龙笙咽画楼，玉阑干外月波流。沈沈更鼓欢娱夜，不识人间别样愁。
夜宴谣
作者：朱诚泳
朝代：明
体裁：乐府曲辞

良夜沈沈宫漏促，两阶庭燎烧银烛。上宾入座气如虹，帘外佳人面如玉。一举飞觥累十觞，凤笙龙管声锵锵。满堂珠翠照人眼，酒边尤物令人狂。风动俄然银烛灭，暗中求与同心结。红颜变色绝冠缨，壮士羞颜冷于铁。君王一笑许终欢，保全宾客曾无难。夜深痛醉各归去，感恩直欲倾心肝。从来燕礼惟三爵，三爵既过多失错。不醉无归乃所私，饮而不乱真为乐。
夜宴谣
作者：朱诚泳
朝代：明

良夜沈沈宫漏促，两阶庭燎烧银烛。上宾入座气如虹，帘外佳人面如玉。一举飞觥累十觞，凤笙龙管声锵锵。满堂珠翠照人眼，酒边尤物令人狂。风动俄然银烛灭，暗中求与同心结。红颜变色绝冠缨，壮士羞颜冷於铁。君王一笑许终欢，保全宾客曾无难。夜深痛醉各归去，感恩直欲倾心肝。从来燕礼惟三爵，三爵既过多失错。不醉无归乃所私，饮而不乱真为乐。
大雅行
作者：朱诚泳
朝代：明

自恃天然貌，黄金未足悭。丹青最是无情物，断送佳人出玉关。中官押出归无路，泪湿琵琶面如土。马蹄西去入毡城，惟听黄河流水声。惆怅茫茫胡地月，清光不似汉宫明。翻恨将军万户封，却将宫女远和戎。堂堂可笑刘天子，世与匈奴作舅翁。
天开图画楼为唐府三城王作
作者：朱诚泳
朝代：明

十二丹梯百尺楼，无边佳致满中州。山光凝黛当窗见，水色拖蓝绕楹流。不用丹青誇独步，真成造物与同游。高吟定有诗千首，安得登临一唱酬。
天马词
作者：朱诚泳
朝代：明

神骏遥从大宛来，追风万里绝驽骀。天闲不用争刍秣，苜宿花香处处开。
太白山之下有凤泉焉世传可以愈疾予承优诏许浴于兹凤泉之水其恩波欤感激之馀辄成古诗一首以示不忘云
作者：朱诚泳
朝代：明

新春领明诏，兹晨浴凤泉。临源观沸水，谁能测其然。翻疑混沌初，劫火犹连延。地轴想已焚，日夜如烹煎。又疑回禄沈，堕地生紫烟。晶荧固宜尔，辉光烛金天。方池甃寒石，涌出孤峰前。渴虎讵能饮，乖龙宁敢眠。我闻黄耇言，浴者沈疴痊。时清自多验，浊世嗟无缘。方今际昌运，明良逢圣贤。山灵谅有知，寿域开八埏。我来试？洗，寒温良不偏。顿惊四体轻，末疾忽以捐。拜手感天子，丹扃思刻镌。题诗写山石，聊为来者传。
太白山之下有凤泉焉世传可以愈疾予承优诏许浴于兹凤泉之水其恩波欤感激之馀辄成古诗一首以示不忘云
作者：朱诚泳
朝代：明
体裁：古风

新春领明诏，兹晨浴凤泉。临源观沸水，谁能测其然。翻疑混沌初，劫火犹连延。地轴想已焚，日夜如烹煎。又疑回禄沈，堕地生紫烟。晶荧固宜尔，辉光烛金天。方池甃寒石，涌出孤峰前。渴虎讵能饮，乖龙宁敢眠。我闻黄耇言，浴者沈疴痊。时清自多验，浊世嗟无缘。方今际昌运，明良逢圣贤。山灵谅有知，寿域开八埏。我来试�洗，寒温良不偏。顿惊四体轻，末疾忽以捐。拜手感天子，丹扃思刻镌。题诗写山石，聊为来者传。
太行家庆为李叔渊侍御题
作者：朱诚泳
朝代：明

车马骈阗鼓笛哗，德星今聚李膺家。三千钟乳和玄露，百万蒲萄荐紫霞。金舄喜承新宠渥，青毡还是旧生涯。贤郎便道称觞处，天上蟠桃正著花。
女仙图
作者：朱诚泳
朝代：明

碧桃花外飞青鸟，金母麟车踏瑶草。御书有约会麻姑，弱流遥望蓬莱岛。天风飒飒吹霓裳，九霄环佩声琅琅。双成手把玉如意，车前作伴呼阿香。尘埃难染圭璋质，名姓生来入仙籍。云窗雾阁隔人寰，陌上少年空自惜。燕罢瑶池拾翠翘，玉箫声断彩云飘。阳台总是荒唐梦，金屋何须贮阿娇。
始与晋卿先生茶话
作者：朱诚泳
朝代：明

千里神交久，新来始识荆。关山多宦迹，湖海重诗名。瑞世祥麟出，朝阳彩凤鸣。外台知暂驻，双佩早朝京。
子昂万竿烟雨卷
作者：朱诚泳
朝代：明

风流学士宋公子，玉堂挥洒金壶水。渭川千亩贮胸中，烟雨都归笔锋里。筼筜无数长琅玕，彩凤飞来玉宇寒。箨龙蜕骨何太暮，孤梢还拂云之端。隔世可人如对立，凄迷浓墨看犹湿。百年心事付南枝，疑共湘灵夜中泣。呜呼此老神仙流，七绝奚啻此君遒。苕溪山水亦何意，令人独说东陵侯。
子牙画
作者：朱诚泳
朝代：明

兴周有兆信非熊，老奋鹰扬策上功。渭水无人能枉驾，鬓毛落尽钓丝风。
子贡访原宪画为康文渊都阃题
作者：朱诚泳
朝代：明

世道不再古，浇漓凿其淳。交朋多以面，畴能践其伦。恒人无足让，贤者宜自亲。云胡端木赐，坐观原宪贫。而惟营货殖，千金贸奇珍。焉知固穷士，衣有百结鹑。吁嗟端木心，见道亦已真。同侪苟云乏，分财非所嗔。宪乎实自守，躬耕甘苦辛。不义富且贵，视之若飘尘。仁义自充足，道德堪润身。相寻谈一贯，冻馁安足陈。二贤去已远，友道犹如新。披图三太息，聊示今之人。
子陵画
作者：朱诚泳
朝代：明

汉庭辞却大夫官，七里滩头一钓竿。千古富春岩畔月，清光常映客星寒。